text:
29.01.16
Stjørnukvøld hjá 2. b
So var aftur stjørnukvøld og eydnaðist tað sera væl. Vit fingu pizza til nátturða. Daniel (sum hevur verið pápi hjá okkum fyrr) var og greiddi so spennandi frá um Orion, Cassiopeia, Stella Polaris o.s.fr. Eftir hetta fóru vit út at finna hesar stjørnumyndir. Tað var eitt sindur yvirskíggjað at byrja við, men so opnaði himmalin seg og vit sóðu alt, sum vit vildu síggja. Onkur sá eisini stjørnuskot. Ein annar pápi hevði bæði stjørnukikara og vanligan kikara við. Vit eisini at royna teir. Tað var spennandi at síggja stjørnunar so nær. Stjørnukvøldið var stuttligt og fantastiska væl eydnað.


c: text/html

text:
Í dag letur upp framsýning hjá Eyðuni av Reyni í gamla atelierinum hjá pápanum Ingálvi av Reyni á Lútzenstrøð 13 í Havn. Eyðun av Reyni brúkar ateleriið, sum riggar væl til framsýningar av tí, at tað er so mikið rúmligt. Eyðun av Reyni hevði eisini í fjør framsýning sama stað í fjør. Í ár eru 21 myndir við á framsýningini, sum letur upp í dag klokkan 16, síðan verður opið seinnapartar frá kl 14 til mánadagin 22.juli.
Leygardagin klokkan trý letur Summarframsýning upp í Listahøllini í Skipasmiðjuni í Havn. Her greiðir Hansina Iversen frá framsýningini:

robotstxt: allowed

filter: keep


text:
Poul Michelsen, landsstýrismaður í uttanríkis- og vinnumálum, hevur í dag hitt suðurkoreanska sendiharran í Keypmannahavn, Jai-chul Choi.
Teir umrøddu, hvussu viðurskiftini millum Føroyar og Suðurkorea kunnu mennast – serliga á handilsøkinum. Fyrr í ár minkaði tollurin á føroyskum vørum í Suðurkorea munandi, men hann er framvegis hægri enn tollurin á vørum úr grannalondunum Íslandi og Noregi.
“Tí hevur Suðurkorea høga raðfesting á uttanríkispolitiska økinum. Vit arbeiða tískil við einum felagsskjali, sum skal vera grundarlag undir framtíðar samstarvi millum Føroyar og Suðurkorea,” sigur Poul Michelsen.
“Sendiharrin segði seg vera hugtiknan av føroyskum vinnulívi og eg vóni, at vitjanin kann leggja lunnar undir, at føroyskar vørur fáa fótin fastan á koreanska marknaðinum, sum telur 50 mió. fólk.”
Á fundinum kunnaði Jai-chul Choi eisini um spentu støðuna á koreansku hálvoynni, og Poul Michelsen nýtti høvi at greiða frá stjórnarskipanini, fiskivinnunýskipan, ferðavinnu og búskaparpolitikkinum hjá landsstýrinum. Sendiharrin vísti eisini ans fyri ætlanunum at gera Føroyar til ein maritiman tænastudepil, og vísti á samstarvsmøguleikar í tí sambandi, nú økt ferðsla er gjøgnum siglingarleiðirnar í Arktis, sum stytta um teinin millum Føroyar og Suðurkorea.
Á vitjanini í Føroyum skal sendiharrin eisini vitja Vinnuhúsið, skipasmiðjuna MEST, Varðan, Havsbrún, Pelagos og Bakkafrost.


text:
Dong sendir 135 til hús
Nýggi bygnaðurin skal "gagnnýta og styrkja altjóða oddastøðuna hjá Dong" innan grøna orku.
Uppsagnirnar skulu nú leggjast fyri fakfeløgini hjá meðarbeiðarunum, áðrenn tær verða framdar í verki í seinasta lagi 8. juni.
Henrik Poulsen, stjóri í Dong, sigur við TV2, at uppsagnirnar í høvuðsheitum fevna um starvsfólk, sum hava starvast í olju- og gassdeildini, sum nú verður løgd niður.
Ineos yvirtekur við keypinum 440 aðrar meðarbeiðarar hjá Dong.
Dong hevur í fleiri ár arbeitt við at hava størri fokus á grønum orkukeldum so sum orkuhita og havvindmyllum.
Kelda: ritzau


text:
Leinkjan.fo skapar sambond millum føroyskar fyritøkur og føroyingar undir útbúgving. Leinkjan.fo gevur fólki undir útbúgving møguleika at skriva smærri ella størri uppgávur um viðurskifti, sum eru viðkomandi fyri føroyskar fyritøkur. Og við at bjóða fram mentorskipan, har lesandi kunnu søkja um vegleiðara í mun til útbúgving og yrkisleið innan privata vinnulívið.
Vit á ALS vilja fegin samstarva við lesandi um uppgávuskriving og aðrar verkætlanir í smb. við lesnaðin. Serliga eru vit áhugaði í evnum, sum í yvirskipaðan mun snúgva seg um tann føroyska arbeiðsmarknaðin og arbeiðsloysi sum heild, men eisini sovorð sum árin av arbeiðsloysi.
Um tú hevur áhuga fyri hesum evnum, so ert tú vælkomin at seta teg í samband við okkum.
Kontakt persónur: Rasmus Nolsøe
Telefon: 349550
Teldupostur: rasmus@als.fo
Heimasíða: www.als.fo
Lagt út: 1. desember 2017
Evni:
Búskapur
Handil og virkisleiðsla
Samfelagsvísund
Annað


text:
Í fjør varð farið undir at nýgera vegin í vestaru Geilini, og nú verður gjørt klárt til asfaltering.
Í fjør varð vegurin breiðkaður og nýggj rør til regnvatn og spillvatn vóru løgd, samstundis sum at gjørt varð klárt at leggja fipur-kaðal til húsarhaldini í Geilini.
Nú eru arbeiðsmenn hjá Vágs kommunu farnir undir at stoypa garð framvið vegnum, soleiðis at klárt verður at asfaltera í juni.
Komið er væl áleiðis við stoypingini og um einari tvær vikur verður væntandi liðugt at stoypa garðin framvið vegnum í vestari Geilini.


text:
At hava góðar týðarar hevur alstóran týdning fyri eitt so lítið máløki sum føroyskt er. Vit hava nógvar dugnaligar týðarar í Føroyum, sum týða bøkur úr øðrum málum til føroyskt. Hetta er samleikaskapandi og tjóðarbyggjandi, og eigur at fáa størri virðing, enn nú er. Vit hava í Føroyum ikki so mangar virðislønir. Tann virðislønin, sum hevur størstan týdning fyri føroyskar høvundar, er M. A. Jacobsen, men har manglar ein virðisløn; virðislønin fyri týðarar!
Vit hava seinastu árini fingið fleir og fleir týðarar, sum týða bókmentir okkara úr føroyskum og í onnur mál. Ein av okkara góðu týðarum hevur herfyri fingið týðandi týðaravirðisløn. Talan er um Randi Ward, sum hevur havt yrkingar og portrettfoto við í Vencli.
Randi hevur fingið virðislønina, The Nadia Christensen Prize, fyri at týða Fjalir, yrkingasavn eftir Tórodd Poulsen. Dómararnir siga soleiðis um týðingina eftir Randi:
“The translator has meticulously and convincingly conveyed in English the startling, spare quality of Tóroddur Poulsen’s poems, allowing readers to enter the shadowy dreams and wry humor of the poet’s world while offering an unexpected glimpse of the power of the Faroese language. This excellent translation for the first time gives a wider audience the opportunity to listen to a poetic voice from a vibrant culture that is largely unknown to the English speaking world.”
Eisini fær Randi Ward 2000 dollarar, eina bronsu medalju og eitt úrval av yrkingunum verða prentaðar í komandi nummarinum av tíðarritinum, Scandinavian Review.
Vit á Vencli eru serstakliga stolt Randi Ward vegna, og vit ynskja henni hjartaliga til lukku við heiðrinum.
OMR


text:
Vinnulívið stóran tørv á bindandi svarum frá almennum myndugleikum
Dan Klein --- 26.09.2011 - 10:49
Føroya Arbeiðsgevarafelag fegnast um, at lógaruppskot nú er lagt fyri Løgtingið um at seta í verk skipan, har einstaklingar og fyritøkur kunnu fáa bindandi svar uppá spurningar av skattligum slag. Vónandi verður uppskotið væl móttikið í Løgtinginum, og kann tæna sum fyrimynd fyri onnur øki.
Í Føroyum eru fleiri øki, har vinnulívið kann hava gagn av bindandi svarum fyri at minka um óvissuna, tá avgerðir skulu takast, og fyri at forða fyri skeivum íløgum. Eitt nú í sambandi við skattalóggávuna, heilsufrøðiligu lóggávuna, arbeiðsumhvørvislóggávuna og lógarverkið kring skipaeftirlit.
Tá ein fyritøka t.d. skal gera eina íløgu í eitt vinnutól kann tað ofta frammanundan vera nóg ringt at spáa um framtíðina. Hvussu nógv kann fyritøkan vænta at framleiða, kann eftirspurningurin broytast o.s.fr. Um tað harumframt heldur ikki er greitt, hvussu lógir og reglur skulu tulkast, leggur hetta afturat tí óvissu, sum frammanundan er, og tað verður uppaftur torførari hjá fyritøkuni at taka rættar avgerðir.
Í grannalondunum hava fleiri almennir myndugleikar ásannað hetta, og hava sum eina avleiðing sett í verk skipanir við bindandi forhandarmetingum og –tilsøgnum. Hetta merkir, at ein fyritøka kann venda sær til myndugleikarnar og fáa eina bindandi meting ella tilsøgn um, hvussu tann almenni myndugleikin fer at viðgera eitt mál ella tulka eina rættarreglu. Dømi um hetta er, at skattamyndugleikin frammanundan gevur fyritøkuni eina bindandi tilsøgn, hvussu myndugleikin fer at viðgera eitt ávíst mál skattliga, við støði í galdandi rættarreglum. Hetta kann fyritøkan so taka við í sínar metingar, tá avgerðin skal takast.
Í fleiri av teimum vinnupolitisku ætlanum, sum eru orðaðar í Føroyum í nýggjari tíð, hevur landið sett sær sum mál at skapa stabilar karmar um føroyskt vinnulív. Týdningurin av hesum kann ikki yvirmetast. Tá ein fyritøka ger ætlanir um framleiðslu, marknaðarføring, íløgur v.m. hevur tað stóran týdning hjá fyritøkuni at vita hvussu tað almenna fer at viðgera málið. At seta í verk skipanir við bindandi forhandarmetingum og –tilsøgnum er tí ein partur av uppgávuni at skapa stabilar karmar fyri føroyskt vinnulív. Umframt at hetta hevði verið ein fyrimunur fyri vinnulívið, hevði tað óivað eisini verið ein fyrimunur fyri tað almenna, sum skal nýta minni orku uppá trætumál og ósemjur.


text:
Trygd, Rúsdrekkasølan og RFF minna føroyingar á at steðga rúsdrekkakoyring
24-11-2016
Nú er høvuðsárstíð fyri jólahugna. Tí er serliga umráðandi at hugsa seg væl um, tá vit skulu heim eftir at hava skálað við starvsfelagar, vinfólk ella skyldfólk.
Flestøll venda sær frá rúsdrekkakoyring. Kortini er tað eitt kent fyribrigdi. Tað kann vera langt frá hugburði til atferð. Nú mong hugna sær til jólaborðhaldini kring landið við góðum mati og drekka, kunnu koma støður, har fólk koyra ávirkað.
Ein skeiv avgerð kann broyta nógv … kanska alt
Í nýggjum stuttfilmi síggja vit ungan mann sum er frá sær sjálvum í sorg og vónloysi. Í klippum síggja vit hann í eini støðu, sum allarflest okkum kenna: Í hugnaligum og stuttligum jólaborðhaldi saman við vinum. Vit síggja eisini, at hann tekur eina skeiva avgerð.
Við átakinum minna Trygd, Rúsdrekkasølan og Ráðið fyri Ferðslutrygd á at steðga rúsdrekkakoyring. Øll kunnu vit gera mun. Umframt sjálvandi bilførarar, kunnu tey, sum eru rundan um, eisini gera sítt til at forða øðrum at seta seg við róðrið við promillum.
Trygd, Rúsdrekkasølan og RFF í samstarvi
Hetta er fyrstu ferð, at Trygd og Rúsdrekkasølan virka fyri at forða rúsdrekkakoyring. Um samstarvið sigur Janusi Thomsen, stjóri í Trygd: “Hagtøl vísa, at umleið 5. hvør deyðsvanlukka stendst av rúsdrekkakoyring. Tí er tað so týdningarmikið at varpa ljós á hetta fyribrigdið fyri at hindra óneyðugum skaðum og mistum mannalívum. Fyribyrgjandi arbeiði og upplýsing eru øki, ið vit í Trygd virða høgt. Tí eru vit sera fegin um samstarvið, ið vit vóna kann verða við til at gera mun, tá ið tú stendur við valinum um at lata bilin standa, um tú hevur smakkað tær á.”
Av Rúsdrekkasølu Landsins sigur Rógvi Andrias Fossádal, stjóri: “Tað gleðir okkum at vera við í hesum átaki, tí sambært kunngerð um skipan og rakstur av Rúsdrekkasølu Landsins eigur einkarsølan at vera við í upplýsandi tiltøkum um rúsdrekka og vandarnar við nýtslu av rúsdrekka.”
Eisini Ferðslutrygd fegnast um samstarvið: “Við Trygd hava vit havt gott samstarv um ferðslutrygd í mong ár; hetta er tó fyrstu ferð, at evnið er rúdrekkakoyring. Rúsdrekkasøluna meta vit vera ein natúrligan samstarvsfelaga, tá tað snýr seg um rúsdrekkakoyring. Vit fegnast almikið um, at Trygd og Rúsdrekkasølan vilja standa við okkara lið í stríðnum móti rúsdrekkakoyring sum er ein av stóru syndarunum á vegunum, ” sigur Brynhild Høgnadóttir frá Ráðnum fyri Ferðslutrygd.
Átakið verður á portalum, á internetinum og í sjónvarpinum, umframt at fólk á jólaborðhaldum fara at síggja myndirnar, tá tey eru í býnum. Boðskapurin er heilt einfalt at steðga rúsdrekkakoyring.
Sølustøð av rúsdrekka taka undir
Eisini sølustøð fyri rúsdrekka taka ríkiliga undir at fáa boðskapin út og steðga rúsdrekkakoyring. Á øllum deildum hjá Rúsdrekkasøluni og Føroya Bjór verður boðskapurin frá filminum ógvuliga sjónligur. Hetta við merkjum á vørum og inni í hølunum.
Fá plakatir frá RFF
Í sambandi við átakið eru framleiddar tvær ymsar støddir av plakatum. RFF fer at bera skeinkistøðum og øðrum plakatir, soleiðis at hesi kunnu gera sítt til at taka ábyrgd.
Tak niður A4-plakatir og skemmynd her.
Løgreglan ger rúsdrekkakanningar, meðan átakið er.
« Aftur


text:
Kenna tit bøkurnar um Herviliga Henry? Har eru nakrir persónar umframt Henry, ið ganga aftur í bókunum. Erkafíggindin hjá Henry, ein av teimum, er Droya Drós. Hana havi eg mangan samanborðið meg við, uttan at siga tað hart. Hon er ikki júst sjarmerandi, men sera droy. Og soleiðis var eg, fyrr. Ikki nú, hóast onkur av eyðkennunum spøkja, tá eg komi undir trýst. Men í løtuni samanberi eg meg við Ekkafulla Egga? Hann er av tí nervøsa slagnum.
Maður mín fór av landinum í morgun. Hann fór við pápa sínum til Turkalands at fáa seinastu tingini uppá pláss í sambandi við onkra íbúð. Eg sigi onki um hvør hevur keypt íbúðina, tí so fara øll bara at royna at gera seg væl knappliga.
Eg hugsaði áðrenn hann fór, at tað er ikki so galið at fáa tíð til sín sjálvan viðhvørt. Sat og hugleiddi um hvussu ongin fór at blanda seg í, um klæðini ikki vóru samanløgd, ella um køkurin fleyt. Ongin viðmerking um, at eg burdi farið í gongd við hetta og hatta, nú eg havi tíð, ongin viðmerking um nakað sum helst. Fransbreyð til náttarða, kanska ein royk uttan at nakar sá, kanska heimagjørt “koldskål” við nógvum kalorium fyri triðju ferð á rað hesa vikuna, uttan viðmerking.
Klumman hesuferð skuldi eita “feriumode”. Hon skuldi snúgva seg um, tá man hevur tríggjar vikur eftir, áðrenn man sjálvur fer í feriu, meðan heilin longu er farin. Hon skuldi snúgva seg um, hvussu man nýtur at síggja hvølparnir snuða leingi undir dýnuni, uttan at skula vekja teir, tá man sjálvur fer til arbeiðis, og gleðin av at síggja óskilið heima, tá man kemur aftur frá arbeiði, og teir enn ganga í náttklæðum. Men tað má blíva næstu ferð, tí nú fekk eg eini boð frá manninum. Hann deildi eitt leinki, sum vísur, at lufthavnin í Istanbul, har hann, saman við svigerfar, skuldi lenda seinni í nátt, hevur verið undir álopi. Tveir menn hava sprongt seg sjálvar í luftina og fleiri hava fingið skaða. Í seinastu klummu, nevndi eg okkurt um, at man onkuntíð kundi hugsað sær at tveitt mannin til skips, men akra at fara at tveita hann í “løvens hule”, tað var ongantíð ætlanin. Og hóast hann ikki er stúrin og sigur, at sannlíkindi fyri at fáa ein hjartatilburð í flogfarinum á veg til Turkaland eru størri, enn at verða raktur av einum bumbuálopi, so dámar mær onki. Tað er eitt sindur sum fyrr, tá man bað onkran, sum fór til Danmarkar, heilsa onkrum, sum man visti búði í Danmark, hóast sannlíkindini fyri at møta viðkomandi millum allar milliónirnar, var í so lítil.
Soleiðis hugsi eg nú, shit also, Turkaland er eitt vandamikið stað, hóast “staðið” hýsir 75 milliónum og hevur eina stødd upp á 783.562,38 km². So sannlíkindini fyri, at júst mín elskaði verður raktur, er sum at raka eina nál í eini ovurstórari sátu. Men hinvegin...so er tað mín nál, og eg vil fyri alt í verðini hava hana heim aftur í øllum góðum.


text:
Húsaprísirnir í Føroyum hækkaðu ómetaliga nógv frá 2003 til 2007, tá teir so lækkaðu eitt sindur aftur. Í 2012 gekk aftur uppeftir, og nú er ikki stórur munur á í mun til 2007.
Á hvørjum ári ger Eik Banki eitt yvirlit yvir miðal húsaprísir í Føroyum. Hagtalsgrundarlagið er tó eitt sindur misvísandi, tí nakrar avmarkingar eru í samlaðu uppgerðini, sum kanska ikki eru so tíðarhóskandi. Uppgerðin hevur nevniliga ikki íbúðir við, eins og hús á grundøkjum minni enn 250 ella størri enn 1000 fermetrar ikki verða tikin við. Tað er serliga avmarkingin við íbúðum, sum kanska ikki átti at verið við, tí serliga í miðstaðarøkinum verða nógvar íbúðir seldar.
Kortini gevur yvirlitið hjá Eik Banka, sum sæst á grafinum omanfyri, eina rættiliga greiða fatan av, hvønn veg tað gongur í løtuni við prísunum, og væntast kann, at prísirnir fyri 2016 verða enn hægri enn teir vóru í fjør.
Orsøkin til, at prísirnir gjørdu eitt lop miðskeiðis í 2000, er at tað tá bleiv gjørligt at taka realkreditlán í Føroyum. Hesin nýggi lánimøguleikin hevði eina risastóra ávirkan á húsaprísirnar. Ávirkanin fjaraði tó eitt sindur av, sum frá leið.


text:
Klokkan 11 í dag er tingfundur. Í dag skulu tvey mál av stórum týdningi leggjast fyri tingið. Talan er um annað uppskotið hjá samgonguni um fiskivinnunýskipan, hitt er uppskot hjá løgmanni um stjórnarskipan. Tað skrivar KVF.
Bæði uppskot blivu latin løgtinginum áðrenn freistina, tí er væl møguligt at tey verða løgd fyri tingið longu í dag.
Løgtingsformaðurin skal hoyra frá løgfrøðingunum hjá Løgtinginum, um teir hava nakrar viðmerkingar til málið. So kunnu framløgur av málinum byrja.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Í døgunum 25. til 28. apríl skal føroyska U19-landsliðið við gentum taka lut í UEFA menningarkapping í Litava. Umframt Føroyar og vertslandið, verður Slovakia eisini við í kappigini.
John Petersen er venjari hjá U19-gentunum, og nú góðar tríggjar vikur undan fráferð, hevur venjarin sett nøvn á tær 18, ið hava fingið landsliðsboð.
- Hetta er ein spennandi hópur, ið vit fara avstað við. Tær flestu spæla regluliga í bestu kvinnudeildini, umframt at fleiri hava verið rundanum A-landsliðið, og nakrar eru eisini við í hópinum til kappingina, sum nú verður spæld í Føroyum, sigur John Petersen við heimasíðuna hjá FSF.
Tær, ið eru úttiknar, eru hesar
Barbara M. Høgnesen og Sarita Maria Mittfoss, B36
Bjørg Dalheim Djurhuus og Inga Maria Janusardóttir, ÍF/Víkingur
Birita B. Nielsen, Hansina Ronaldsdóttir, Jónfríð Johannesen og Oddný Lind Jacobsen, B68
Lea Hansen, Nadja Dam Johannesen, Ninna Hansen og Rebekka F. Benbakoura, HB
Amanda Johannesen, Evy á Lakjuni, Marjun á Lakjuni, Randi Eyðunsdóttir á Bergi, Tóra Mohr og Tórunn H. Joensen, KÍ
Skráin fyri kappingina er hendan
27. apríl Slovakia – Føroyar
28. apríl Føroyar – Litava
Føroyska ferðalagið fer úr Vágum týsmorgunin 25. apríl klokkan 08:30, og verður aftur í Føroyum fríggjakvøldið 28. apríl klokkan 19:45.
- Vit koma at møta sera sterkari mótstøðu í heyst, tá vit skulu til innleiðandi EM-undankapping, so tað er gott slíkari kapping sum hesari, sigur John Petersen.
Vit fegnast um at HB er so væl umboðað á U19 landsliðnum hjá kvinnum og ynskja øllum bestu eydnu við uppgávuni.
Mynd og heimildari: fsf.fo


text:
Samleikatrygging við í Innbúgvstryggingini
vinna16-12-2017 - 10:47 - Jóanis Nielsen
Innbúgvstryggingin í Betri verður nú víðkað og dekkar eisini tín samleika. Hetta merkir, at tú og familjan kunnu fáa hjálp, um tit koma út fyri samleikastuldri. Samleikatryggingin er sjálvvirkandi partur av tíni Innbúgvstrygging – uttan eyka kostnað.
Við Samleikatryggingini ber til at fáa hjálp, um tín samleiki verður misnýttur til t.d. at søkja lán, stovna telefonhald ella bíleggja vørur uttan títt samtykki. Eisini kunnu vit hjálpa tær, um onnur nýta tín samleika á netinum, eitt nú á sosialu miðlunum.
Samleikatrygging fevnir um:
- Fyribyrging av stuldri
- Uppdaging av stuldri
- Avmarking av stuldri
- Netrudding
”Vit ynskja at kundar okkara skulu kenna seg tryggar í dagsins samfelag. Samleikastuldur er tíbetur ikki nógv útbreiddur í Føroyum, men hevur vundið uppá seg seinnu árini, og tí hava vit valt at bjóða okkara kundum hesa trygging”,sigur Ingunn Eiriksdóttir, stjóri í Betri Trygging.
Um tú hevur tørv á hjálp í sambandi við samleikastuldur, kanst tú ringja til okkum á tel. 345600 ella skriva tiltrygging@betri.fo. Samleikatryggingin verður veitt í samstarvi við Affinion International.


text:
- Tað eru nógv fólk, sum ringja inn alla tíðina og koma inn og sovorði. Eg haldi, at vit eru eyðmjúk yvir fyri uppgávuni, sigur Andrass Róin, stjóri í Bústøðum, við Dimmalætting í dag.
Tað er mest sum vónleyst at fáa eina íbúð í høvuðsstaðnum. Tørvurin er ovurstórur, og felagið Bústaðir, sum varð stovnað við tí endamál at hjálpa um støðuna, megnar als ikki at nøkta tørvin.
Fólk fingu møguleika at skriva seg upp til bústaðir hjá Bústøðum í 2013, og longu ein mánað seinni vóru 1.600 fólk á listanum. Í dag búgva 111 fólk í íbúð hjá Bústøðum, og bíðilistin er komin upp á 2.140 fólk. Av hesum eru eini 1.700 fólk virknir limir, ið leita eftir bústaði.
Andras Róin, stjóri á Bústøðum, viðgongur, at Bústaðir megna ikki at nøkta tørvin, og at komið er ov seint í gongd at byggja leigubústaðir í Føroyum. Umleið 80 prosent av teimum, sum ynskja bústað, vilja búgva í høvuðsstaðnum. Hóast hetta byggir Bústaðir um alt landið.
- Um vit bara bygdu í Suðurstreymoy, vildu vit kanska skunda undir eina miðsavnan í Føroyum, har fólk flyta av bygd til Havnar. Nú kunnu vit kanska gera okkara til at gera tað meiri liviligt uttan fyri Havnina, sigur Andras Róin, stjóri í Bústøðum.
Í Dimmalætting í dag er tema um íbúðarneyðina í Føroyum.
Fýra av hvørjum fimm á bíðilistanum vilja búgva í Havn. Heimasta horn hoyrir partvíst til Bústaðir.


text:
Nú verða parkeringstíðirnar í miðbýnum í Havn gjørdar einfaldari. Kommunan er farin undir at broyta seinastu skeltini í parkeringsøki 1 í miðbýnum í Havn, verður upplýst á heimasðiðuni hjá Tórshavnar kommunu.
Í framtíðini kanst tú seta bilin í básar í hesi tíðarbil: 30 min, 2 tímar og 8 tímar. Samstundis fella hesar avmarkingar burtur: 15 min, 1 tími og 4 tímar.
Allir parkeringsbásar í parkeringsøki 1 í miðbýnum hava nú tíðaravmarking. Nýggi parkeringsleisturin er hesin:
• Handilsgøtur (30 min)
• Bústaðargøtur (2 tímar)
• Stóru parkeringsøkini (8 tímar)
Stóru parkeringsøkini eru á Skálatrøð, á Frúutrøð, á Glaðsheyggi, undir Svínaryggi og við Lonirnar.
Broytingarnar verða settar í verk nú í mai, sigur kommunan.
Tey, sum búgva í øki 1 - altso miðbýnum - kunnu við ávísum treytum fáa eitt loyvi frá kommuni til at seta ein bilin frá sær á almennum vegi í longri tíðarskeið. Fyri at fáa parkeringsloyvi skalt tú hava bústað innan fyri parkeringsøki 1 í miðbýnum og ikki hava møguleika at hava egnan bil parkeraðan á egnum bústaði og ikki hava umstøður at gera egið parkeringspláss. Eitt loyvi verður givið til hvønn bústað. Talan er um eina royndartíð í 1 ár.
Reglugerð viðvíkjandi parkeringsloyvi til borgarar í øki 1 sæst HER


text:
Fyri einum ári síðani, í mai 2016, var framsýning við dansi, sjónleiki og tónleiki á Lágargarði. Beinta Clothier, sjónleikari var ímillum áskoðararnar. Beinta upplivdi at síggja tey eldru siga sína søga á ein listarligan hátt. Hetta gjørdi hana klókari og hon var bilsin av, at ein so góð søga kundi sigast ígjøgnum sambandið millum listafólk og búfólk á ellisheiminum, og hon var bilsin av at tey eldru vildu luttaka og vístu listafólkunum so stórt álit uppá tað stuttu tíð, tey arbeiddu við verkætlanini.
- Tey gomlu vórðu bjóðað at luttaka, og tó at fleiri vóru dement og minnið viknað, mintust tey dansin og kropsligu rørslurnar, sum spretta úr einum øðrum parti av heilanum. Tí gekk væl hjá teimum at luttaka í framførslunum. Tað tykist, sum kroppurin minnist betri enn heilin, sigur Ingrid Tranum Velásquez, sum var danski koreografurin til verkætlanina.
Fotoframsýningin Happy End, sum er í Tilhaldinum í Havn í hesum døgum, er frá framførslum á røktarheimum í Tórshavn, Reykjavík og Keypmannahavn.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Ross
Ross ella hestur (kvæðamál hors) (latín Equus caballus) er eitt stórt súgdjór ið hoyrir til hópin hovdýr. Rossið varð tað seinasta stóra djórið, ið varð tamt. Tað var fyri umleið 6000 árum síðan, so rossið og menniskjað heva fylgst langa leið saman. Fyri summi er rossið frítíðarítriv og stuttleiki, fyri onnur ítróttur; og so eru tað tey, ið ikki høvdu kunnað livað uttan at hava rossið sum arbeiðsdjór og til flutnings. Menniskjan fór undir at temja rossið uml. 4000 ár fyri Krist, og 1000 ár seinni vóru tamross vanlig nógvastaðni. Í 3000 ár vóru rossini einasta álit til flutnings. Fyrr var hesturin nærri lívinum hjá teim flestu enn í dag. Hesturin varð nýttur sum ferðingarross, sum arbeiðshestur og sum stríðshestur, tá ið kríggj var. Í dag verða hestar mest nýttir til undirhalds, og mestsum ikki til arbeðis. Vituligt er, at slík dýr høvdu ymisk heiti alt eftir kyni og aldri, og tað hava tey enn. Vit hava: fyl, ungross, ryssa ella mer, greðing og hest, sum geldur greðingur oftast verður róptur. Ross eru av gløggastu djórum og løtt at ala. Ross hava gott tev, síggja og hoyra væl, so tey varnast skjótt vanda og tvíspora av stað. Ross ganga á ytsta táliðinum, og uttan um hann er harður hornhógvur. Aftantil undir ilini er gyrðin hornbølla, hóvtungan. Rossið fjaðrar á henni, tá ið tað rennur. Hestaskógvar verða negldir undir hógvarnar, so hógvarnir slítast ikki á hørðum lendi.
Nú kenna vit mest hestakreftir í motorførum, bilum og bátum o.s.fr. Hóast flestu ross í dag eru tamd, so finnast framvegis villini ross so sum tað hótta asiatiska Przewalski'sa ross sum er tað einasta sanna villrossið í dag, og so onnur villini ross ið eru eftirkomarar av leysslopnum tamrossum. Evropeiska "Tarpanrossið" ella "Evropeiska villrossið" doyði út í 1909.
Rossasløg[rætta | rætta wikitekst]
Nú eru fleiri enn 75 mió tom ross, skift sundur í eini 100 ymisk sløg. Ross verða skift í trý høvuðssløg - Tung ross, ið mest verða nýtt sum arbeiðsross, til dømis shirerossið; Løtt ross, mest nýtt til kappríðing, til dømis arábaraross; Smáross, til dømis hetlandsponny. Hæddin á rossinum verður máld ovast á faksið. Málini eru bandmál ella stangarmál. Hetlendska rossið er eitt tað minsta rossaslagið, bara 100 cm. høgt. Shirerossið er av størstu rossum. Tað er hægri enn 185 cm. og vigar meira enn 1100 kg.
Føroyska rossið er sambært støddini í veruleikanum ein Poni eins og Hetlandsrossið. Mest vanliga ríðingarrossið í Føroyum í dag er Íslandsrossið.
Heitið[rætta | rætta wikitekst]
Frá kvæðunum kenna vit orðini hestur og gangari. Hetta merkir hestur ella ríðingarhestur eftir orðabók Chr. Matras'. Í dagligari talu verður felagsheitið ross ofta nýtt fyri ryssu (honhest), greðing (hannhest) og hest (geldan greðing). Upprunin til heitið ross er ikki kendur, men sambært orðabók Gyldendals frá 1991 (isbn 87-01-41132-2) merkir orðið stríðshestur. Frá søguligum keldum vita vit, at evropear einans nýttu greðingar í kríggi. Ross hevur tí helst merkt greðingur. At ross hava verið nýtt sum ferðingarhestar ber týski býurin Rosenheim boð um. Hetta var heim hestanna, tá ið farið varð um skarðið til Italiu. Týska stavsetingin er hin sama, sum vit nýta, við dupultum s'i. Í dag finst orðið bert í Føroyum, Íslandi og Hetlandi, við somu merking, men har íslendska stavsetingin er hross, og hetlendska russie. Í grannalondum okkara verður dýrið mest rópt hest ella hestur. Tó fyri sunnan (í Stóra Bretlandi) horse. Orðið hors hevur eisini verið nýtt í Danmark, sum staðarnøvnini: Horsager, Horsevej, Horsens og Horsestigen benda á.
Til hvussu hross verður til horse hevur málfrøðingurin Marius Staksberg hesa frágreiðing: Tá ið ljóð (fonem) í málinum á henda hátt skifta pláss, plaga vit at kalla tað umkast (metatesa). (Eitt føroyskt dømi er stivli til stilvi summastaðni í landinum.) Í hesum føri er ikki greitt, hvat er eldri, r + sjálvljóð ella sjálvljóð + r, tí bæði eru sera gomul. Men kanska er horse (fornenskt og danskt hors) eldri enn hross, germanskt *hrussa- og *hursa-, av indoevropeiskum *kers- 'renna', sbr. latín currere 'renna' og cursus 'renning', men tað er ikki full semja um upprunan (sbrt. Dansk Etymologisk Ordbog, Gyldendal 1976).
Bæði orðini hestur og ross hava verið nýtt í Føroyum rættuliga leingi. Hesum bera m.a. staðarnøvnini: Rossastíggjarnir og Hestfall boð um, men júst í hvørji merking er ilt at siga. Orðið ross verður ikki nýtt í Evropa í dag. Í Týsklandi verður orðið Pferd nýtt og bert fá kenna orðið ross. Hjá okkum verða orðini ross og hestar av teim flestu nýtt við somu merking. Vit siga eins og íslendingar: Hevur tú hestar, Hava rossini fingið o.s.fr.
Hestahús[rætta | rætta wikitekst]
Har hesturin stendur inni, verður í dag ofta kallað fjós. Hetta er kanska tí at hesturin hevur staðið saman við neytunum ella kúnni í fjósinum, har hønurnar eisini hildu til, ella har kúgvin stóð - tí nú kemur mjólkin úr handlinum. Vanligt var tó, at hestarnir vóru úti alt árið eins og seyðurin. Tað er ikki fyrr enn í tjúgundu øld, at farið varð at leggja tak á bólini, soleiðis at hesi vóru til seyðahús.
Annars hava vit sera gott skil á, at hønurnar eru í høsnarhúsinum, gásin í gásarhúsinum, seyðurin í seyðahúsinum og kúgvin í fjósinum. So tað er onki meir náttúrligt, enn at hesturin er í hestahúsinum. Hetta heitið verður eisini nýtt í grannalondum okkara. Summum dámar betur at nevna hetta rossahús ella rossastallur. Analogt áðurnevnda stavar hetta heiti kanska úr herinum.


text:
Barbara Holm 03.01.2018 (10:09)
Rættarmálið móti Eikmonnunum byrjar nú
150 milliónir krónur. Tað er tað Fíggjarligt Støðufesti stevnur gomlu oddamonnunum í Eik Banka fyri. 130 dagar. Tað er talið av døgum, ið settir eru av til rættarmálið í Føroya Rætti. 140 fólk - tað er talið av vitnum, ið skulu avhoyrast í málinum.
Risastóra rættarmálið móti oddamonnunum í kollsilgda Eik Banka byrjar mánadagin 15. januar. Tað veit Kringvarpið at siga í dag. Og málið er ikki smávegis umfatandi. Tí viðgerðin í Føroya rætti endar ikki fyrr enn í august í 2019. Rættarfundir vera mánadag, týsdag, mikudag og hósdag í aðru hvørjari viku, skrivar Kringvarpið í dag. Umframt teir 130 dagarnar, sum settir eru av í ár, so eru eisini nakrir settir av í 2019, um tørvur skuldi verið á tí.
Fíggjarligt Støðufesti stevndi Fritleif Olsen, nevndarformanni í Eik, Odd Bjellvåg, næstformanni, Marner Jacobsen, forstjóra, Bjarna Olsen, stjóra og Hans Laksá grannskoðara eftir 150 milliónum. Teir saksøktu fara at krevja frídøming, tá ið málið kemur í rættin, skrivar Kringvarpið í dag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Herbergið, sum hoyrir undir Frelsunarherin, hevur í mong ár nú húsast á Dalavegi 1 í Havn. Har hava tey hitastovur og sovipláss til tey, ið ikki hava heim ella annað stað at fara.
Nú hevur Herbergið keypt grannahúsini, á Dalavegnum 3, fyri at víðka um búfelagsskapin. Tað upplýsir KvF.
Hetta er fyri at skapa smærri íbúðir fyri nakrar av íbúgvunum, so tey kunnu fáa betri, virðiligari og privatari umstøður. Pláss er fyri sjey fólki at búgva í hesum húsinum. Tey fáa egið kamar, men skulu deilast um køk og stovu. Tey skulu eisini gjalda leigu fyri at búgva har.
Keypið av húsinum er fíggjað úr norska Frelsunarherinum, og húsið fer at bera navnið, "Heimið".
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Árligi bókadagurin er farin aftur um bak, og tíð er at verða bakklókur. Tað er ein frægd, at bøkur og tey, ið eru um bøkurnar (hetta skal ikki skiljast sum um bøkurnar liggja fyri deyðanum) kunnu savnast í einum so stásiligum bygningi sum Norðurlandahúsið er. Tiltakið vardi ein heilan seinnapart. Tiltøkini vóru býtt sundur í ymisk bókmentasløg. Byrjað varð við kvæðamentanini. Har Henzasavn eftir Eivind Weyhe varð løgd fram og bókin Danse og sanglege på Færøerne eftir Andrea Susanne Opielka. Eisini dansaðu nólsoyingar og heimasandsmenn.
Næsti tátturin í tiltakinum var í Dansistovuni. Her vóru barnabøkurnar í hásæti, men tíanverri, so kom myndamaðurin og greinaskrivarin í eina alvorliga samrøðu við ein gest um politisku støðuna. Hetta blokkeraði og hann náddi ikki oman til barnabókatiltakið at taka myndir haðani. Har lósu Oddvør Johansen, Helle Thede Johansen, Rakel Helmsdal, og Eyð Matras las úr bók eftir Edvard Fuglø.
Síðani kom hin heldur tyngri parturin. Hann byrjaði við, at Suni Merkisstein hevði eina samrøðu við Peter Laugesen og Jóanes Nielsen. Teir hava saman skrivað yrkingasavnið Smukke fejltagelser, sum er eitt yrkingasavn, ið varð skrivað til Århus festuge 2011. Savnið er eitt vakurt mistak. Har eru nógvar góðar yrkingar, og gott var at hoyra teir báðar lesa úr tí. Tey, ið kenna skaldskapin hjá Peter Laugesen og Jóanesi Nielsen verða ikki skuffað. Teir eru góðir yrkjarar hvør sær. Teir eru eisini góði yrkjarar saman. Og so skuldi ein trú, at tá ið teir yrktu soleiðis saman, so kom okkurt triðja burturúr, men so er ikki. Ongin skaldslig hjúnabandseind við hørpusangi kemur burturúr, men nøkur felagsevni verða manað fram. Vit fingu at vita, at teir báðir hava tað til felags, at teir hava øgiliga nógvar mostrar: Jóanes 8 og Peter 6 mostrar. Hetta er eitt evni, sum gongur gjøgnum savnið. Samstundis verða ættligu mostrarnar og bókliga upphavið við sovjettisk stórskøld og beatættarliðið úr USA trýst gjøgnum skaldsligu pennarnar hjá Jóanesi Nielsen og Peter Laugesen. Hetta avgjørt ein bók, ið kann viðmælast.
Síðani var yrkingaupplestur við Katrini Reinert, Oddfríði Marna Rasmussen, Vagni Streymoy, Peter Laugesen og Carl Jóhan Jensen las yrkingar úr nýggja savninum, Bræddir Firvaldar, eftir Tórodd Poulsen.
Katrin Reinert er ein sjáldsamur upplesari, sum er ógvuliga stevføst. Mær dámar hana væl, tá ið hon lesur upp, men hon tóktist hava eitt sindur av nervum, tí at hon las eitt sindur skjótt. Hóast tað, so er hon ein upplesari, sum livir seg djúpt inn í sínar tekstir og gevur teimum persónligt lív.
Vagnur Streymoy er eins og Katrin Reinert, eitt nýtt skot á føroyksa yrkingahimlinum. Bæði hava tey fingið sínar fyrstu yrkingar prentaðar í Vencli. Vagnur las úr sínum nýggja savni: 5,8% av dupultmorali. Hann er vanur við at standa framman fyri nógvum fólkum. Hetta ger, at hann hevur eitt gott samband við áhoyraran.
Carl Jóhan Jensen las yrkingar úr nýggja savninum, Bræddir Firvaldar, eftir Tórodd Poulsen. Sum Carl Jóhan sjálvur segði, so ber ikki til hjá øðrum enn Tóroddi sjálvum at lesa yrkingarnar hjá Tóroddi. “Tað er tað saman sum at biða Dupultkvartettina í Ebenezer syngja Bob Dylan,” helt Carl jóhan fyri, áðrenn hann las.
At enda las Peter Laugesen. Hann er ein meistari at lesa upp. Hann hevur bæði beinini væl plantað í upplestrarsiðvenjuna, ið liggur eftir teir stóru beatpoetarnar. Stevfastur og rútmiskur er hann, og hann livir seg fult inn í tann leiklutin tað er at lesa upp yrkingar – at geva yrkingum eitt eina rødd á palli.
Seinasti parturin av tiltakinum var um skaldsøgur og stuttsøgur. Her lósu Jóanes Nielsen, Sólrún Michelsen, Firouz Gaini og Agnar Artúvertin. Klokkan var vorðin nógv. Høvdið fult av yrkingum og myndamáli. Eg hevði ikki nógva orku eftir til at lurta eftir teimum seinastu. Hóast vána bindindi, so fangar Jóanes Nielsen altíð ein áhoyrara. Spennandi var at hoyra hann lesa úr Brahmadellarnir.
Hvat er so at siga um bókadagin anno 2011? Hann var sum aðrir bókadagar. Langur og ikki serliga lurtaravinaligur. Ljósførið í høllini kundi verið betri. Ljóðið kundi eisini verið betri viðhvørt. Stuttligt hevði verið, um áhoyrarar kundu fingið høvið til at spurt høvundarnar við viðtaluborðið um eitthvørt. Tað tykist sum, at ein drúgv skrá skal trýstast inn í ein seinnapart sunnudag. Frægari hevði verið, um skráin fylti leygardag og sunnudag. At upplestur var allastaðni í býnum, so at hetta ikki bara var eitt tiltak í Norðurlandahúsinum seinnapartin ein sunnudag.
Eg haldi, at áhoyrararnir sótu alt ov langt burturi frá upplesarunum. Hetta gjørdi, at sambandi millum upplesara og áhoyrarar ikki gjørdist so spent ella spennandi sum tað eigur, tá ið upplestur er. Tað gjørdist kanska ov deydligt til tíðir og fólk sótu fjaroygd og stardu niður í kaffikoppar. Nærleikin hevur nógv at siga, tá ið lisið verður upp og tá ið pallborð er.
Tá ið tað er sagt, so hevði eg eina góða uppliving og fekk nógvan og fjøltáttaðan skaldskap við mær heim.
OMR


text:
ANNAÐ
Fundarrúm
Tað er møguleiki at nýta okkara fundarrúm, sum hevur allar neyðugu hentleikar. Eitt gott hølið til starvsfólkadag, skeiðvirksemi, aðalfundir o.a.
Pub umráðið
Vit hava eitt hugnaligt pub umráðið við sofum og sjónvarpsskermum. Eitt hugnaligt umhvørvið, har man kann síggja fótbólt og annan ítrótt ella bara hugna sær við vinum
Pool- og airhockey borð
Í bovlinghøllini eru tvey poolborð og tvey airhockeyborð
Bílegg mat út úr húsinum
Í samband við stórar samankomur sum t.d. konfirmatión, barnadóp, føðingardagar o.a., kann matur bíleggjast út úr húsinum. Ring og hoyr nærri


text:
Heystframsýningin - Aldubáran konsert
So er Aldubáran aftur in action. Sunnudagin 26. september kl. 17.00 er konsert í samband við Heystframsýningina.
Sjálv framsýningin byrjar leygardagin og dagin eftir, fer Aldubáran at framføra tónleik í stóru høllini. Høllin hevur framúr ljómburð, so sera væl egnað til smærri samansetingar og solo ljóðføri. Júst sovorðin tónleikur er at hoyra. Á skránni er føroyskur tónleikur eftir m.a. Atla K Petersen og Kára Bæk.
Tónleikararnir, ið framføra eru: Andrea Heindriksdóttir, floyta – Christina Andersen, fagott – Ólavur Olsen, trompet – Sámal Petersen, violin.
Innan og eftir konsertina býðst høvið, at skoða listarverkini, ið eru á hesi Heystframsýningini.
Konsertin er sunnudagin 26. september kl. 17.00 í listahøllini á Tórshavnar Skipasmiðju, á Rundingi, og varir í slakan tíma.


text:
Konfliktmekling
Dialogur er trupul
Dialogur krevur dirvi og álit og ein vilja.
Dirvi og álitAt tosa saman er ikki altíð lætt - serliga ikki tá ósemjur eru.:
- Kenslur og mistulkingar ráða og órógva samskiftið
- Ikki er óvanligt at øsa seg og onnur upp
- Líka so vanligt er at venda hinum baki og ikki tosa yvirhøvur
- "Alt er roynt, men onki hjálpir", verður ofta tikið til.
Vilja og evni
Forðingar kunnu vera fyri samtalu og dialogi, tí dialogur krevur:
- ein vilja at tosa saman yvirhøvur, altso kontakt
- ein vilja at royna at finna eina loysn, og
- evnini at tosa saman - konstruktivt
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


text:
MBF hevur við áhuga hugt í valskráirnar við tí fyri eygað at síggja, hvussu politisku flokkarnir raðfesta brekøkið til løgtingsvalið. Hóast tað møguliga er nakað einfalt bara at hyggja at valskráunum, tí tær eru ymiskar, so siga tær tó nakað.
A: Fólkaflokkurin
Trivnaður - Dentur verður lagdur á eitt gott og væl virkandi almannaverk, sum veitir hjálp og vegleiðing til tey, ið hava tørv á fyribils ella varandi hjálp. Málið er, at hvør einstakur skal gerast so sjálvhjálpin sum møguligt.
• Vit vilja hava einfalda tænastulóg, sum skal avloysa forsorgarlógina.
• Vit vilja virka miðvíst fyri at bøta arbeiðs- og inntøkumøguleikar hjá borgarum við skerdum førleika.
• Vit vilja, at almennir stovnar skulu seta starvsfólk við skerdum førleika.
• Vit vilja tryggja betri gjøgnumskygni í almannaverkinum og skapa betri møguleikar fyri ung við tarni, so tey klára seg sjálvi.
• Vit vilja, at í Føroyum skal vera gott at búgva - eisini hjá teimum, ið bera brek. Tí vilja vit seta í verk ein politikk fyri tey, ið bera brek í Føroyum.
Heilsa - Vit leggja dent á eitt samvirkið heilsuverk við hágóðsku veitingum og við tryggleika fyri allar landsins borgarar. Sjúklingurin skal vera í miðdeplinum.
Ein avgerandi fyritreyt fyri at veita heilsutænastur á hægsta stigi er at skapa allarbestu karmar til heilsufakligu starvsfólkini. Tað skal gerast við at stuðla einum mennandi fakligum umhvørvi, herundir at leggja dent á eftirútbúgving og heilsutøkniligar útbúgvingar.
• Vit vilja menna eina tvørgangandi, samanhangandi sjúklingaviðgerð við tøttum samstarvi millum sjúkrahúsini, allar aðrar partar av heilsuverkinum og serviðgerðina uttanlands.
• Vit vilja hava meiri gjøgnumskygni og greiðar mannagongdir, sum skulu vera almennar, greiðar og lættar at skilja.
• Vit vilja leggja dent á sjúklingatrygdina og sjúklinganøgdsemi við skipaðum kanningarog eftirmetingarhættum.
• Vit vilja styrkja endurvenjingina.
• Vit vilja gera samstarvsavtalur um sjúkraviðgerðir og starvsfólkamenning við sjúkrahús í øðrum londum.
• Vit vilja virka fyri at diabetis- og krabbameinsætlaninar stigvíst verður settar í verk og at m.a. giktaviðgerðin verður bøt.
• Vit vilja broyta sjúkraváttanirnar, so at tær eisini lýsa, hvat sjúklingurin er førur fyri at gera, heldur enn bara at lýsa, hvat hann ikki kann.
B: Sambandsflokkurin
Sosial- og almannamál
• Sosial tilboð til fólk við sálarligum órógvi
• Búðtilboð til fólk við serligum avbjóðingum
• Tænastulóg – tryggja rættindi og skyldir hjá borgarunum
Heilsumál
• Stytta um bíðilistar til sjúkraviðgerð: viðgerðartrygd
• Betri samskipan og stýring av sjúkraviðgerðum
• Psykriatiska skaðastovu
Útbúgving
• Skúlatilboð til ung við serligum avbjóðingum
• Styrkja handverkaraútbúgvingar og lærlingaskipanina
D: Nýtt Sjálvstýri
Rættartrygd - Rættartrygdin verður sett í hásætið, og tryggjað verður, at øll grundleggjandi skulu vera líka fyri lógini.
E: Tjóðveldi
At øll, ið á einhvønn hátt hava serligar avbjóðingar, verða tryggjað virðilig kor og javnbjóðis atgongd til samfelagið.
H: Miðflokkurin
Psykiatrisk skaðastova skal skipast - Vit gleðast um, at vit í verandi samgongu megnaðu at fáa bíðitíðina til barna- og ungdómspsykiatri, ið var 2½ ár, burtur.
Men hetta viðkvæma økið skal framhaldandi raðfestast høgt og skal ein psykiatrisk skaðastova setast á stovn.
Heilsunýskipanin - Sjúklingar, sum verða sendir av landinum at fáa heilsubót, skulu hava lógarfestan rætt til persónligan fylgjara.
Greiningin (heildarmetingarætlanin) av heilsuverkinum, ið skjøtul er settur á, skal halda fram.
Sjúklingar, sum verða sendir av landinum at fáa heilsubót, skulu hava lógarfestan rætt til persónligan fylgjara.


text:
Gravaraumstiting
Við hvørt leiði er loyvt at seta gravstein.
Uttanum leiðið er ikki loyvt at seta kantsteinar ella tílíkt.
Frammanfyri gravsteinin kann eitt øki uppá 50 x 50 cm. nýtast til plantur, blómur ella annað prýði.
Ikki er loyvt at planta trø á leiðið.
Avvarandi beina burtur kransar o.a.
Eru kransar ikki tiknir av grøvini tveir mánaðar eftir jarðarferðina, beinir gravarin teir burtur.
Yvirlit yvir gravir
Í nýggja kirkjugarðinum á Strondum er gjørt eitt yvirlit yvir gravirnar, sum er sett upp inni í kirkjugarðinum. Á yvirlitinum stendur navn, eftirnavn, føðiár og jarðarferðardagur.


text:
Eitt stig í part
myndir13-03-2016 - Helgi Nielsen
Effodeildin, 2. umfar: HB – Víkingur 1-1
Undan dystinum høvdu vit kanska selt hann fyri ein javnleik, men vit kundu tað sama fari við øllum stigunum móti dystarenda. Hinvegin kundu vit eisini staðið eftir við ongum, so eitt stig í part var í ordan.
Í vikuni frættist, at gamli liðskiparin hjá okkum, Fróði Benjaminsen, hevði skrivað undir sáttmála við HB fyri hetta kappingarárið. Tað vóru tó teir somu 11, sum byrjaðu so væl í Runavík, sum byrjaðu aftur í dag, og aftur í dag gjørdu teir tað gott. Vit vóru betra liðið í fyrra hálvleiki, meðan gestirnir vóru omaná í seinna.
Víkingarnir løgdu ikki so nógv fyri at byrja við, og okkara spældu bóltin væl og trygt millum sín og komu til fleiri góðar støður. Fyrstu góðu royndina hevði Ári Mohr Jónsson tá hann í 10. minutti smekkaði til nakað útifrá, men tíverri beint við síðuna av. Bara tveir minuttir seinni hava vit aftur ein góðan møguleika, men Ari Mohr Olsen og Geza bresta saman í royndini eftir bóltinum, og endin var, at Geza mátti berast av vøllinum. Víkingarnir hava tó málverjan á U21-landsliðnum, Elias Rasmussen, á beinkinum, so teir viknaðu sum so ikki av teirri útskiftingini.
Vit vóru framvegis væl og virðiliga omaná og komu til fleiri góðar royndir, men inn fór bólturin ikki. Í 23. minutti missa vit bóltin á miðjuni, og eitt, tvey trý, so stóð Filip í góðari støðu og skeyt móti málinum, men Teitur vardi væl. Nú fingu gestirnir yvirtakið eina løtu, men heldur ikki teir fingu hol á. Í 33. minutti fær Teit bóltin beint uttanfyri brotsteigin og skýtur væl móti málinum, men Elias bjargar væl til horna. Nú tóku vit yvir aftur og komu til fleiri góðar møguleikar. Í 45. minutti fær Jógvan Rói bóltin í høgru síðu. Hann fer móti horninum og ger tunnil á Víkingaverjuleikaran. Komin innum brotsteigin leggur hann bóltin útfrá til Christian, sum hegnisliga leggur hann yvir móti handara málhorni, har Rókur er klárur og setir bóltin trygt í málið til 1-0. Eitt sera flott mál og uppiborin hálvleiksleiðsla til okkum.
Gestirnir høvdu ikki verið so ágangandi í fyrra hálvleiki, men í seinna hálvleiki var tað broytt. Nú trýstu teir okkara høgt og fingu eina rúgvu av hornaspørkum. Vit høvdu tó onkur góð mótálop, og serliga dagsins maður, Ari Mohr Olsen, kom til fleiri góðar møguleikar, tó uttan at mál spurdist burturúr. Víkingarnir koyrdu áhaldandi á, og í 79. minutti endar horna við, at Gert fær síðsta fótin á, og so var javnt. Løtu seinni raka gestirnir stongina hjá okkum, og beint aftaná hevur innskiftið Fróði gott skot beint við síðuna av málinum. Jógvan Rói hevði eisini onkra góða roynd, men fleiri mál komu ikki, og so máttu liðini lata sær lynda við eitt stig í part.
Samanumtikið var eitt stig í part eitt rættvíst úrslit. Vit vóru omaná í fyrra hálveiki, og gestirnir í seinna. Vit mistu taki á miðjuni í seinna hálvleiki, og tí sluppu Víkingarnir til ein hóp av vandamiklum innleggum. Tá vit so høvdu møguleikarnar í mótálopum, tóku vit ofta tær skeivu avgerðirnar, og so spurdist einki burturúr. Hinvegin er einki at taka seg aftur í, at vit kunnu vera nøgdir við avrikið móti FM-biðlunum, tó at tað sjálvandi altíð eru ting, sum vit kunnu gera betri. Jan og Albert hava fatur á rætta endanum, og leikararnir vísa góðan hugburð, so tað er bara at koyra á víðari. Næsti dystur er komandi sunnudag móti KÍ.
Koyr á, HB!!!!
HAGTØLINI
Effodeildin, 2. umfar sunnudagin 13. mars 2015 kl. 15.00 í Gundadali
HB – Víkingur 1-1 (1-0)
1-0 Rókur av Fløtum Jespersen 45'
1-1 Gert Hansen 79’
Liðið: Teitur M. Gestsson – Ári Mohr Jónsson, Jóhan Troest Davidsen (liðsk.), Bartal Wardum , Jógvan Rói Davidsen, Pál Mohr Joensen (Magnus Egilsson 62), Christian R. Mouritsen, Tróndur Jensen, Rókur av Fløtum Jespersen (Adrian Justinussen 80), Teit Jacobsen (Fróði Benjaminsen 62) og Ari Mohr Olsen
Óbrúktur eykaleikari: Niklas Thomsen og Jákup F. Hansen
Gult kort: Bartal Wardum, Tróndur Jensen og Adrian R. Justinussen
Á beinkinum: Jan Dam, Albert Ellefsen, Tróndur Vatnhamar, Heðin Weihe og Tórmóður Stórá
Dagsins maður: Ari Mohr Olsen
Dómari: Lars Muller
Hjálpardómarar: Regin Egholm og Jan Hermansen
4. dómari: Rúni Olsen
Myndir: Rakul Hansen


text:
Illgrunin, sum nógvir pensiónistar í eina tíð hava havt á okkara sitandi landsstýrið í sambandi við pensjóns-nýskipanaruppskotið, sum almenningurin ikki má vita nakað um enn, tykist nærkast veruleikanum.
Tað mest ótrúliga við hesum er, at eingin má vita nakað um uppskotið, sum landsstýriskvinnan við almannamálum um hendi, Eyðgunn Samulsen úr Javnaðarflokkinum, situr og baksast við saman við øðrum.
Okkurt annað enn at leggja á pensionistar og okkara súrt samanspardu pensión mátti landsstýriskvinnan fingið tíðina at gingið við, meðan hon situr við væl poleraða skrivstovuborðið.
Tað eru longu nógv ár liðin, síðani eg fyrst ferð hoyrdi eitt graml frá einum fulltrúa í landsstýrinum, at um hann var landsstýrismaður við almannamálum, fór hann beint eftir verandi pensiónsskipan og fekk hana endavendað og skerdað.
- Gott at hesin ikki situr í landsstýrinum, hugsaði eg tá, tí so var hansara tíð sum politikkari tald.
Sami persónur hoyrdi, mær vitandi, ikki til í Javnaðarflokkinum, sum annars er flokkurin, ið hevur havt fólkapensiónina sum sítt hjartamál. Javnaðarflokkurin var jú flokkurin, sum saman við eini einstakari sambandsatkvøðu á sinni fekk fólkapensiónina trumfaða ígjøgnum í løgtinginum.
Rappenskrallur fúka í flint
Tað er verri enn so altíð, Kringvarp Føroya er nakað at rópa hurra fyri. Tíbetur kundi Bogi Godtfred, journalistur, bøta um hetta, tá hann í Degi og Viku fyri tveimum vikum síðani avdúkaði nakað av tí, sum landsstýrið í allari ”hemmiligheit” hevur sníkt inn í pensións-nýskipanaruppskotinum.
Dagin eftir, ella kanska longu sama kvøld, fuku tær báðar Eyðgunn Samuelsen, almannaráðharri, og Kristina Háfoss, fíggjarmálaráðharri, í flint. Sum rappenskrallur poppaðu tær upp úr eini felags gandaeskju og funnust at tí, sum Dagur og Vika hevði borið fram. Sambært teimum vóru tíðindini grundað á misskiljingar.
At KvF-tíðindini eru grundað á misskiljingar, ivist eg í. Tvørtur ímóti. Eg trúgvi meiri Boga Godtfred og tí, hann visti at siga frá sambært sínari keldu, enn eg trúgvi landsstýrisfólkunum báðum.
Nógvir pensionistar gjørdust skakkir hetta sama Dag og Viku-kvøld, tá loyniætlanin at taka pensiónsgrundupphæddina frá pensionistum, sum hava verið so framskygnir at leggja eitt ein part av lønini til síðis, fyri at tryggja sær aldurdómin.
Tað var tí uppá sítt pláss, at formaðurin í Landsfelag Pensjónista, Arni Thorsteinsson, í Degi og Viku kvøldið eftir, 20. oktober, slapp framat skíggjanum við sínum viðmerkingum um fjaldu dagsskránni hjá Eyðgunn Samuelsen í sambandi við pensjóns-nýskipanaruppskotið.
Aktuella bókin ”Sult”
Eftirsum landsstýriskvinnurnar vilja hava tíðindamiðlar at bíða við at gita, hvat stendur í pensjóns-nýskipanaruppskotinum, inntil málið verður lagt alment fram, skal ikki undra meg, um tað tá verður skrumblað ígjøgnum í løgtinginum, í sínum fulla orðaljóði. Umberingin tá verður hin sama gjøgnumtugda, at tíðin er so knøpp, og málið hevur skund.
Óteljandi dømi eru um tað.
Í sambandi við knokkroyting av føroyskum pensionistum undir hesum landsstýri kom eg at hugsa um bókina ”Sult” hjá norska rithøvundanum, Knut Hamsun (18531952). Danski filmsframleiðarin Henning Carlsen gjørdi forrestin í 1966 ein áhugaverdan film yvir somu bók.
Høvuðspersónurin er ógvuliga illa fyri vegna svongd og peningatrot. Í síni neyð selur hann alt. Tað, sum ikki kann seljast, roynir hann at pantseta. Eisini knapparnar í frakkanum hjá sær skræðir hann úr og roynir at pantseta. Tá hetta ikki letur seg gera, er einasta loysnin at byrja at knaga fingrarnar á sær sjálvum fyri t fáa mettuna
Tað má roynast. So tað ger hann.
Hann er so gorhungraður, hevur einki etið í fleiri dagar, at heilin av og á snýtir hann. Pínan er ólíðilig. Sárið vil ikki lekjast. Hann gongur við innbundnum finguri í langa tíð.
Eitt álvarsmál
Knut Hamsun skrivaði ”Sult” í 1890. Neyvan man hann hava hugsað, at bók hansara fór at gerast aktuel í føroyskum høpi í 2017, tá Javnaðarflokkurin legðist á fólkapensiónina, sum hann sjálvur var við til at seta í gildi.
Hetta er nakað av tí sama, ið vit hava í væntu, tá pensjóns-nýskipanaruppskotið verður lagt fram einaferð í hesum mánaðinum.
Eg ivist onga løtu í, at landsstýriskvinnan við almannamálum heldur, at hetta eru gitingar, eg komi við og sum, eins og Kringvarpstíðindini fyri tveimum vikum síðani, er grundað á misskiljingar.
Hartil er at svara: Ja, tað eru gitingar, soleingi tit í landsstýrinum í loyndum fonglast við álvarsmál, ið hevur við allar føroyskar pensionistar at gera.
Beate L. Samuelsen, nevndarlimur í Landsfelag Pensjónista


text:
Mikudagin hevði Runavíkar kommuna vitjan av sendiharrunum úr 28 ymiskum londum, sum í hesi vikuni hava verið á almennari vitjan í Føroyum. Ferðaliðið, sum taldi 60 fólk, var boðið til miðmála í veitsluhølunum á Eysturoyar Røktar- og Ellisheimi, har kommunan var vertur. Borðreitt var við sjálvtøkuborði við alskins góðum mati, bæði kjøt- og fiskarættum og fingu gestirnir eisini høvi at smakka føroyska matin.
Magnus Rasmussen, borgarstjóri tók ímóti og bjóðaði gestunum vælkomnum til Runavíkar og gav teimum eina frágreiðing um kommununa.
Listamálarin Harry Knudsen hevði prýtt veggirnar í veitsluhøllini við egnum málningum. Musikkskúla- og skúlanæmingar framførdu við tónleiki og sangi og smágentur hjá Støkk høvdu eina framførslu við estetiskum fimleiki.
Tá borðhaldið var av, fingu gestirnir høvi til at síggja røktarheimið, áðrenn farið var at vitja á Bakkafrost.
23.06.2011
Sendiharravitjan í Runavík
Mikudagin hevði Runavíkar kommuna vitjan av sendiharrunum úr 28 ymiskum londum, sum í hesi vikuni hava verið á almennari vitjan í Føroyum. Ferðaliðið, sum taldi 60 fólk, var boðið til miðmála í veitsluhølunum á Eysturoyar Røktar- og Ellisheimi, har kommunan var vertur. Borðreitt var við sjálvtøkuborði við alskins góðum mati, bæði kjøt- og fiskarættum og fingu gestirnir eisini høvi at smakka føroyska matin.


text:
Verkætlanin snýr seg um at marknaðarføra Føroyar sum eina maritima tænastustøð og ein skikkaðan kappingarneyta til operatørar, sum arbeiða eitt nú vestanfyri Hetland. Endamálið er at fáa oljufeløg at velja Føroyar, tá skip og pallar skulu bunkra, til umvælingar ella umbyggjast.
“Fyritaksemið innan frálandavinnu í Føroyum er komið á eitt vegamót, nú ongin nýggj leitiboring er fráboðað. Vit kunnu sjálvandi liva í teirri vón, at rákið vendir skjótt og næsta boring ikki er langt burturi, men útlit eru ikki til tess í løtuni” sigur Magni Arge, formaður í Oljuvinnufelagnum.
Tí hevur Oljuvinnufelagið – í samstarvið við føroyskar havnir, vinnuna og Javnaðarflokkin á Fólkatingi – arbeitt við at menna kunningartilfar um Føroyar. Sum ein liður í verkætlanini er ein heimasíða gjørd, soleiðis at útlendsk reiðarí og onnur áhugað lætt kunnu fáa kunning um føroysku vinnuna og møguleikarnar í Føroyum sum heild. Tilfar um Føroyar sum ein tænastudepil bleiv eisini gjørt til oljumessuna í Aberdeen og ráðstevnuna Artic Circle í Íslandi.
Vinnan hevur í mong ár arbeitt við marknaðarføring ímóti útheiminum, og henda verkætlan byggir á tað arbeiðið og vitan, sum er bygd upp gjøgnum hesi árini.
“Geografisk staðseting, skjót atgongd til væl útbygd havnaøki, regluligt ferðasamband og ein kappingarfør vinna eru við til at gera, at Føroyar eru ein sterkur kappingarneyti til tey skip og tað virksemi, sum er um okkara leiðir. Tí er tíðin júst nú tann rætta til slíka marknaðarføring av Føroyum”, sigur Magni Arge.
Her kanst tú síggja heimasíðuna: www.maritime-services.com


text:
1 ár er nú liðið, síðan spakin varð settur í og farið varð í holt við byggibúningina. Nú er verulig gongd komin á byggingina, formarnir eru settir upp, og stoypiarbeiðið er byrjað. Tað er Búsetur sum stendur fyri byggingini av barnagarðinum. Hann verður klárur at taka í nýtslu um eitt ár, og pláss verður í fyrsta umfari fyri 30 børnum í teimum 2 stovunum, sum verða gjørdar lidnar í fyrsta umfari. Seinni verður barnagarðurin víðkaður við 2 stovum afturat og fer tá at kunna taka ímóti 60 børnum.
19.09.2008
Barnagarður á Skála
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Alex Ferguson
Sir Alexander Chapman "Alex" Ferguson, CBE (føddur 31. desember 1941) er ein skotskur fótbóltsvenjari og fyrrverandi fótbóltsleikari. Hann man vera mest kendur fyri sína longu lívsleið sum høvuðsvenjari hjá enska Premier League liðnum Manchester United F.C., har hann var venjari í 26 ár, frá november 1986 til 2013. Hann kunngjørdi 8. mai 2013, at hann nú fór at gevast sum venjari hjá United. Tey 26 árini, sum venjari hjá United, vann hann 38 steyp, eitt nú 13 Premier League meistaraheiti og UEFA Champions League tvær ferðir.
Innihaldsyvirlit
Lívsleið sum fótbóltsvenjari[rætta | rætta wikitekst]
Listi yvir sesongir[rætta | rætta wikitekst]
- LC = League Cup
- UCL = UEFA Champions League
- UEL = UEFA Cup / UEFA Europa League
- UCW = UEFA Cup Winners' Cup
- USC = UEFA Super Cup
- FCW = Intercontinental Cup / FIFA Club World Cup
1 Næstbesta deildin
2 Vinnari av Intercontinental Cup. Bólkaspæl í 2000 FIFA Club World Cup


text:
Málspølini eru ætlað teimum 6-ára gomlu og leggja dent á málsliga menning gjøgnum spæl.
Málspølini eru skipað í 6 verkligar partar, sum umfata: Lurtispøl, Rím og ramsur, Setningar og orð, Stavilsi, Forljóð og Ljóðeindir.
Verkligi parturin stendur av eini spiralbók og myndakortum
Allur verkligi parturin (Spiralbók og myndakort) kostar 1300 kr.
Spiralbókin kostar 1000 kr.
Myndakortini kostar 450 kr.
Málspølini eru ætlað teimum 6-ára gomlu og leggja dent á málsliga menning gjøgnum spæl.
Um útgávuna: Málspølini eru ætlað teimum 6-ára gomlu og leggja dent á málsliga menning gjøgnum spæl.


text:
Skeið fyri venjarum, hjá børnum og ungum
– Ítróttur fyri børn og ung.
Skeiðið verður 19 og 20 september 2008 í ÍSF-húsinum. Fríggjakvøldið 19/9 frá kl. 18.00 til 21.00 og leygardagin 20/9 frá kl. 9.00 til 17.00.
Evni:
– ítróttarpædagogikkur
– Ítróttarumhvørvi
– Menning hjá børnum
– Venjing
– Trygd og ábyrgd
– Etikkur og moralur
Skeiðið skiftir ímillum at vera teoretiskt og praktiskt, Leygardagin verður venjing í Badmintonhøllini.
Ongin próvtøka er, men kravt verður at uppmøtingin er 100%. Eftir lokið skeið fært tú eitt luttøkubræv.
Málbólkur:Venjarar, hjálparfólk og leiðarar hjá børnum og ungum. Øll sum hava áhuga í og ábyrgd av børnum og ungum, sum luttaka í ítrótti.
Skeiðið er ein partur av venjaraútbúgvingini hjá Danska Ítróttasambandinum.
Hvat fært tú burturúr:
– Vitan um menningina hjá børnum, fysiskt, psykiskt og samfelagsligt
– Tú blívur vitugur við evni sum námsfrøði, venjaratypir, málsetan og týdningin av ítróttarumhvørvi
– Ítøkilig hugskot til spøl og venjing hjá børnum og ungum
Upptøkutreytir:Luttakari skal vera 15 ár ella eldri. Tó kunnu vit gera frávik frá regluni um upptøku, um serstøk viðurskifti tala fyri hesum.
Luttøkugjald:Kostnaðurin fyri skeiði er 250 kr. Íroknað er frálærutilfar, matur og evt. gisting í FSF-húsinum.
Meiri fæst at vita frá ÍSF skrivstovuni tlf.: 312606 ella frá Anniku á telduposti ahl@isf.fo ella á tlf.: 282331.


text:
Orð: Leonard Gudmundsen
Týtt: Kajfinn Hammer
1. Nú stundar mót nátt og nú myrknar alt meir,
o, Jesus, kom inn til mín nú
og opna mítt eyga at síggja Teg klárt,
tí signa meg kann bara Tú.
Niðurlag: Kom inn til mín, Jesus, Tú kennir mín tørv,
at Tú kanst mær hjálpa í dag;
mær tørvar Teg, Jesus, í lívi og deyð,
til sigur meg førir avstað!
2. Kom inn til mín, Jesus, og lýs upp Títt Orð,
so troyst eg kann heinta harfrá.
Títt Orð er jú ljós fyri einhvønn, sum trýr,
kom, vís mær hvørt lyfti og ráð.
3. Vit vita, Tú kemur og heintar oss skjótt,
tá fáa vit arvin í lut!
Tá skulu vit síggja Teg, Frelsari vár,
vár Himmalski Kongur og Guð!


text:
Sum kunnugt, so heldur Team Rynkeby fram við at súkkla, tó at Rynkeby varð selt fyrr í ár. Nýggju eigararnir hava sagt, at sølan ikki ávirkar vælgerandi arbeiðið hjá Team Rynkeby í 2017.
Hevur tú hug at súkkla við til París komandi ár og vera við í teimum fyrireikingum, sum longu byrja í september, skal tú skunda tær at søkja. Umsóknarfreistin er nú 18. august.
- Ein góð og vælgrundað umsókn telur nógv saman við yvirskipaðu luttøkutreytunum, til dømis aldur, kyn og bústaður og so framvegis, verður sagt frá Team Rynkeby Føroyar.
Allir umsøkjarar fáa svar tann 1. september 2016.
Søkjast skal á netinum, og umsóknarblaðið finnur tú HER


text:
Fróðskaparsetur Føroya
Fróðskaparsetur Føroya er universitetið í Føroyum og varð sett á stovn tann 20. mai 1965. Endamálið hjá Fróðskaparsetri Føroya, sum er ásett í løgtingslóg, er at "inna gransking, geva frálæru á hægsta stigi og breiða út kunnleika um vísindalig úrslit og háttaløg".
Í stýrinum fyri Fróðskaparsetur Føroya sita sjey limir. Landsstýrismaðurin velur fýra teirra uttan fyri stovnin, starvsfólkini velja tveir og tey lesandi ein lim. Fyri hvønn lim verður varalimur eisini valdur. Valskeiðið er 4 ár, fyri tey lesandi er skeiðið tó 1 ár.
Á skúlanum ganga um samanlagt um 142 næmingar.
Søga[rætta | rætta wikitekst]
Fróðskaparsetur Føroya varð stovnað í 1965 við tí latínska heitinum Academia Færoensis. Tað vóru limirnir í Føroya Fróðskaparfelag, stovnað í 1952, sum tóku stig til at fáa ein lærdan háskúla í Føroyum. Føroya Fróðskaparfelag arbeiddi miðvíst fyri einum vísindaligum umhvørvi. Av virksemi felagsins kunnu nevnast útgávan av Fróðskaparriti og eitt sera umfatandi arbeiði at savna føroyskt orðatilfar.
Við einum uppskoti frá Fróðskaparfelagnum sum grundarlagi samtykti Føroya løgting í 1965 at seta á stovn Fróðskaparsetur Føroya, við tí endamáli at inna "vísindaligt rannsóknarstarv og hægri undirvísing. Skylda læraranna er at fremja bæði". Føroyingar fingu tá ein hægri lærdómsstovn.
Fróðskaparsetrið byrjaði virksemið við einum professara, Christiani Matras, og einum skrivara, Maud Heinesen. Virksemi tey fyrstu árini fevndi um ársskeið í náttúrusøgu og í føroyskum fyri lærarar. Hetta vóru skeið, sum Fróðskaparfelagið hevði tikið stig til, og sum Fróðskaparsetrið helt fram við. Ársskeiðini fyri lærarar vórðu hildin toluliga regluliga á setrinum til tað seinast í 1980'unum varð avgjørt, at eftirútbúgving av lærarum skuldi skipast á Landsskúlafyrisitingini.
Umframt ársskeiðini skipaði setrið fyri almennum fyrilestrum um ymisk evni og kvøldskeiðum í føroyskum. Tey fyrstu árini stílaði setrið fyri eini innsavningarnevnd, ið varð sett í 1967, og hevði til uppgávu at bjarga føroyskari fólkamentan. Sum framhald av hesi nevnd varð tjóðlívsnevndin sett í 1970 til at savna tilfar um føroyskt fólkalív og føroysk fólkaminni. Hetta tilfar er í dag á goymslu á Føroyamálsdeildini. Harumframt varð sett ein nevnd í 1972 at skipa fyri innsavning av føroyskum sálmasangi og andaligum vísusongi.
Útbúgvingar[rætta | rætta wikitekst]
Verulig akademisk útbúgving byrjaði í 1970 við heimspeki og skeiði til ”filosofikum”. Tann akademiski próvlesturin byrjaði við eini náttúruvísindaligari-heimspekiligari støðisútbúgving í 1972. Síðani 1981 hevur verið undirvíst regluliga í stødd-/alisfrøði og lív-/evnafrøði, og frá 1987 eisini til BS í ymsum greinum.
Á Føroyamálsdeildini varð farið undir próvlestur í 1974. Fyrsta árið bert sum eitt ára lestur, men síðani 1976 sum 2 ára lestur til exam.art. Eisini her varð farið undir víðari lestur í 1987, til cand.phil. Í 1976 varð farið undir eina 2 ára útbúgving í gudfrøði. Tey fyrstu árini vóru royndarár, men í 1978 varð avgjørt at seta Gudfrøðideildina á stovn. Avtala varð gjørd við universitet í Íslandi og í Danmark um, at studentarnir kundu gera lesnaðin lidnan har. Gudfrøði og søguvísindi vórðu løgd saman til eina deild, og í 1987 varð farið undir at undirvísa í søguvísindum, fyrst til exam.art, síðani til BA og cand.phil. Av ymsum grundum steðgaði undirvísingin í guðfrøði í 1988.
Í tíðarskeiðnum 1993-1995 varð skipað fyri ársnámum í ávíkavist samfelagsvísindum og búskapi, handli og máli. Hesin lestur steðgaði í kreppuárunum, men í 2000 vóru studentar aftur tiknir inn til ársnám. Seinni bleiv hetta til eina BSSc í stjórnmálafrøði. Frá 1999 hevur Náttúruvísindadeildin við dyggum stuðli frá oljufeløgum kunnað bjóðað út útbúgving í kolvetnisverkfrøði. Fyrstu studentarnir fingu prógv í kolvetnisverkfrøði á vári 2002.
Á heysti 2002 byrjaði nýtt útbúgvingartiltak, kallað opið setur, við útbúgving í KT-frøði. Talan er um parttíðarlestur, sum kann samskipast við arbeiði innan KT-vinnuna. Fyrstu 11 studentarnir fingu BS-prógv í KT-frøði í februar 2005. Í 2003 kom nýggj útbúgvingarkunngerð fyri allar útbúgvingarnar á Fróðskaparsetrinum, har allar útbúgvingar vóru skipaðar eftir Bologna leistinum við bachelor, master og Ph.D., vanliga umrøtt 3+2+3 skipanin. Allar deildir Setursins skipaðu sínar útbúgvingar eftir hesum leisti frá lestrarárninum 2004-2005.


text:
Dialysuviðgerð nærri heiminum hjá sjúklingum
31. mars 2016
Í Norðoyggjum eru í løtuni 7 nýrasjúklingar, sum fáa hemodialysu á Landssjúkrahúsinum. Hesir høvdu fingið ein munandi betri gerandisdag, um viðgerðin fekst á Klaksvíkar Sjúkrahúsi
Bjørn Kalsø, løgtingsmaður hevur sett Sirið Stenberg, landsstýriskvinnu í heilsumálum spurning viðvíkjandi dilalýsuviðgerð nærri heiminum hjá nýrasjúklingum.
Sjúklingar, ið eru heftir at dialýsuviðgerð noyðast allir sum er á Landsjúkrahúsið í viðgerð tríggjar ferðir um vikuna. Hjá sjúklingum kring landið, sum hava langan veg í viðgerð, er hetta ein stórur bági.
Í okkara grannalondum verður stórur dentur lagdur á at bjóða dialysuviðgerð nærri brúkarunum. Hetta verður oftast gjørt við, at størri sjúkrahús við serlæknum í nýrasjúkum samstarva við smærri sjúkrahús um tænastuna.
Bjørn Kalsø heldur, at slíkar skipanir eisini áttu at verði settar í verk hjá okkum, har Landssjúkrahúsið og Klaksvíkar- og Suðuroyar Sjúkrahús samstarva. Hetta hevði bøtt munandi um tænastuna.
Í hesum sambandi er niðanfyristandandi fyrispurningur settur landsstýriskvinnuni:
Fyrispurningur um dialyuviðgerð - settur landsstýriskvinnuni í heilsumálum, Sirið Stenberg (at svara skrivliga eftir TS § 52a)
1. Heldur landsstýriskvinnan, at tað hevði bøtt um likamligu- og sálarligu heilsustøðuna hjá nýrasjúklingum, um lívsneyðuga afturvendandi hemodialysuviðgerðin fekst so nær heiminum hjá sjúklingunum, sum gjørligt?
2. Hvat heldur landsstýriskvinnan um sonevndar satellitskipanir, sum verða nýttar í sambandi við hemodialysuviðgerð í okkara grannalondum, til tess at stytta um tíðarkrevjandi ferðing hjá nýrasjúklingum millum heim og viðgerðarstað?
3. Heldur landsstýriskvinnan, at tað hevði verið skilagott at skipa líknandi hemodialysuviðgerð eitt nú á Klaksvíkar Sjúkrahúsi?
4. Verður arbeitt við at skipa hemodialysuviðgerð á Klaksvíkar Sjúkrahúsi?
5. Um svarað verður játtandi í spurningi 4, nær kann so roknast við, at fyrstu sjúklingarnir kunnu fáa viðgerðina á Klaksvíkar Sjúkrahúsi?
6. Verður arbeitt við at skipa hemodialysu aðrastaðni í landinum eitt nú í Suðuroy?
Viðmerkingar
Í fleiri av okkara grannalondum eru serfrøðingar á einum máli um, at nýrasjúklingar, ið eru heftir at hemodialysuviðgerð, eiga at sleppa undan at ferðast langan veg, til viðgerðarstaðið.
Tí hava eitt nú íslendingar og danir skipað sonevndar satellitskipanir við hemodialysuviðgerð. Talan er um skipanir, har endamálið er at veita lívsneyðugu tænastuna so nær brúkaranum sum gjørligt.
Oftast er talan um eina tænastu á smærri sjúkrahúsum í útjaðaranum, har sjúkrarøktarfrøðingar, ið eru kønir í nýrasjúkum, veita viðgerðina undir eftirliti av serlækna, sum starvast á størri sjúkrahúsi, har sergrein í nýrasjúkum er.
Sum er, verður hemodialysuviðgerð bert veitt á Landssjúkrahúsinum her heima.
Viðgerðin sjálv er í lagi og starvsfólkini eru dugnalig. Men við tað, at viðgerðin einans er í Havn, hevur tað við sær, at sjúklingar, sum búgva aðrastaðni í landinum, og sum eru heftir at viðgerðini, noyðast at ferðast til Landssjúkrahúsið minst tríggjar ferðir um vikuna. Hetta er bæði orku- og tíðarkrevjandi fyri sjúklingarnar. Oftast fer ein heilur dagur til ferðing og viðgerð, hvørja ferð.
Sjúklingarnir eru ofta sera illa fyri eftir viðgerðina, orka rætt og slætt ikki at ferðast frá heimi til viðgerðarstað og aftur. Tað tekur eisini langa tíð at koma fyri seg eftir viðgerð og longu ferðina.
Í Norðoyggjum eru í løtuni 7 nýrasjúklingar, sum fáa hemodialysu á Landssjúkrahúsinum. Hesir høvdu fingið ein munandi betri gerandisdag, um viðgerðin fekst á Klaksvíkar Sjúkrahúsi.
Um sjúkrahúsini samstarva um viðgerðina, lættir tað eisini um arbeiðið á hart sperda Landssjúkrahúsinum, tá um arbeiðsuppgávur ræður.
Útgerð er tøk á Klaksvíkar Sjúkrahúsi, og tað ber væl til at útbúgva starvsfólk og uppstiga tey til at taka sær av viðgerðini í samráð við lækna í nýrasjúkum.
Upplagt er, at serlækni á Landssjúkrahúsinum hevur eftirlit og ábyrgd av slíkari viðgerð á eitt nú Klaksvíkar Sjúkrahúsi.
Á Løgtingi, 30. mars 2016
Bjørn Kalsø, løgtingsmaður fyri Sambandsflokkin
RN
Aftur


text:
Andakt
HANN VARÐ SETTUR Í FRÆLSI
”Biðið, so skal tykkum verða givið; leitið, so skulu tit finna; bankið
uppá, so skal verða latið upp fyri tykkum. ”
Matt. 7,7
Ein maður sunnanfjørðs vitnaði á hvítusunnustevnuni í Kollafirði.
"Mær dámdi væl at smakka mær á, og sum tíðin leið, vant tað meir og
meir upp á seg, og at endanum var tað ein trupulleiki. Konan var frelst
og gekk í Missiónshúsið. Hon hevði ofta at mær; men alkoholikarar eru
snildir og snúnir, so tá ið hon fór at deila, plagdi eg at siga: "Komið og
fáið okkum eitt mannakorn!" So steðgaði deilingin!
Ein dagin sigur konan so syrgin við meg: "Tú skuldi skammast av tær,
nú ganga børnini og happa son okkara, av tí at tú gongur og vøsar fullur
húsanna millum!"
Eg fekk ein skelk, tí eg vildi sanniliga ikki vera orsøkin til, at sonurin
skuldi líða og verða happaður. Tá ið hann løtu seinni kom inn, spurdi eg:
"Verður tú happaður, av tí at pápi gongur fullur?" Børn eru so trúgv og
stuðla altíð sínum foreldrum, so tað kom eitt sindur drálandi frá honum:
"Neiii!"
"Hoyr," segði eg við hann, "hereftir skalt tú ongantíð síggja pápa
fullan!" Og tað havi eg hildið í øll hesi mongu ár. Eg hevði kortini gjørt
mær eitt loyniligt skáp niðri í kjallaranum, har eg goymdi eina fløsku, um
mær skuldi tørva hana; men eg nart hana ongantíð.
Eg gekk dúgliga í Missiónshúsið við konuni. Øll hildu, at eg var
frelstur; men tað var eg ikki. Hetta var bara ein útvortis vani, eg hevði
ikki takkað Jesusi fyri frelsuna, so eingin broyting var hend innan í mær.
Í fyrstani, tá ið eg sat á møti, bankaði hjartað hart. Eg hevði hoyrt ein
gamlan mann vitna, at tá ið tú merkti hjartað banka, so var tað Jesus, sum
stóð uttanfyri og bankaði á tínar hjartadyr, tí hann vildi sleppa inn. Um tú
ikki lovaði honum inn, so fór hjartabankanin at gerast veikari og veikari
fyri hvørja ferð, og at enda var eingin hjartabankan, tí Jesus var farin
avstað og kallaði ikki longur á teg.
Júst soleiðis var tað hjá mær. Eitt kvøldið, tá ið eg sat á møti, var
bankanin so sera veik. Eg gjørdist lívsræddur, tí eg óttaðist at missa
kallið, og at Jesus skuldi rýma, tí so visti eg, at hjartað fór at gerast sum
ein steinur. Eg bað spakuliga innantanna: "Jesus, er tað tú, sum bankar?
Kanst tú ikki banka øgiliga hart, so at eg veit, at tað er tú?" Eg skal siga
tykkum, at hjartað fór at duka. Eg helt næstan, at tað sprakk út úr bringuni
á mær. Eg visti ikki av, fyrr enn eg leyp á føtur og takkaði Jesusi fyri, at
hann var deyður fyri meg.
Í somu løtu streymaðu friðurin og gleðin inn í meg, og eg var settur í
frælsi. Nú var tað ikki eg, sum stríddist at halda meg edrúan, nei, nú hvíldi
eg, tí Jesus hevði tikið alla alkoholtrongd frá mær."
Effie Campbell
Kelda: jesus4all.dk


text:
Vága Floghavn vunnið ferðavinnuheiðursløn
Heiðurin verður latin til feløg ella einstaklingar sum hava gjørt nakað serligt fyri ferðavinnumenning
Meining: Bárður Nielsen í andsøgn við veruleikan
Tað eru tó tvey viðurskifti, sum Bárður nevnir, sum eiga at fáa aftursvar
Faroe Islands Translate hevur brúk fyri fleiri umsetarum
Faroe Islands Translate hevur verið so mikið væl umtókt, at tørvur er á fleiri umsetarum
Meining: Suðuroyartunnilin má á dagsskránna nú
Vaksandi orðaskiftið um Suðuroyartunnilin er gleðiligt og neyðugt. Rætta tíðin at fara ígongd er nú


text:
Fýra umsøkjarar vóru til starvið - harímillum tveir sjúkrarøktarfrøðingar. Tá hvørgin teirra fekk starvið, kærdi Felagið Føroyskir Sjúkrarøktarfrøðingar fyrst til landsstýriskvinnuna og síðandi til Umboðsmannin um starvssetanina.
Í fyrsta lagi kærdi felagið til landsstýriskvinnuna í heilsumálum um, at best egnaði umsøkjarin ikki fekk starvið og í øðrum lagið var kært um, at vrakaðu sjúkrarøktarfrøðingarnir ikki høvdu fingið nakra grundgeving fyri, hví hvørgin teirra fekk starvið.
Umboðsmaðurin sigur, at stýrið fyri økistænastuna í fleiri førum ikki hevur hildið fyrisitingarlógina. Einki skrivligt tilfar er um setanina ella um, hvørjar sakligar metingar førdu til, at ein onnur var sett sum leiðari. Tann, sum fekk starvið, er útbúgvin heilsurøktari.
Umboðmaðurin vísir á, at almennir myndugleikar hava skyldu til at seta best skikkaða umsøkjara í starv. Í øðrum lagi vísir Umboðsmaðurin á, at ein myndugleiki hevur skyldu at skriva upp allar upplýsingar um veruligu umstøðurnar, ið hava týdning fyri avgerðina í málinum.
Umboðsmaðurin sigur, at av tí, at einki er skrivað upp um, hvussu starvsetanin er farin fram, og sjúkrarøktarfrøðingarnir onga grundgeving hava fingið, so ber ikki til at eftirkanna, um best skikkaði umsøkjarin fekk leiðarastarvið.
Umboðsmaðurin heldur hetta verða sera atfinningasamt og at grundleggjandi feilir eru gjørdir, so Umboðsmaðurin heitur á stýrið fyri Økistænastuna í Sandoy at viðgera alla starvssetanina av nýggjum.
Eisini sigur Umboðsmaðurin, at talan er um so álvarsligt brek við viðgerðini hjá stýrinum, at avgerðin verður send løgtingsformanninum, løgmanni og landsstýriskvinnuni í heilsu- og innlendismálum.
Í stýrinum fyr Økistænastuna í Sandoy eru borgarstjórarnir í kommununum í oynni.
Kelda: sjukrarokt.fo


text:
27.7.09
Grindabátar úr Vági
Grindabátarnir úr Vági koma til Havnar og verða drignir uppá land úti undir Bakka. Vit síggja manningina á Norðstjønuni, tveir landstýrismenn Jákup Vestergaard og Jóhan Dahl, sum sigur borgarstjóranum frá um grindaróður norður til Havnar. Hans í Líðini, sum róði í Oyrabátinum, helt talu í Reinsarínum, har gávur vóðru handaðar til allar manningarar, eisini Árna Brattaberg (Myndir: Birgir Kruse)
Leygardagin komu ikki færri enn 120 bátsmenn og -kvinnur sunnan úr Vági og grannabygdunum norður til Havnar.
Ørindini vóru at heilsa Tórshavnar kommunu, sum fylti 100. Hetta stóra tiltak var púra spontant og stóð ikki í ólavsøkuskránni. Júst hetta persónliga engasjemang var stuttligt at eygleiða og uppliva við fyrsta føroyska kajkant, innanfyri Skinnarasker, úti undir Bakka í Havn.
Fitt av fólki varð møtt har borgarstjórin helt røðu og bátsfólkið gekk niðan í Reinsaríið í Tórsgøtu at fáa ein bita og eina gávu - 100 ára filmin hjá Tórshavnar kommunu. Orsøkin var at meðan grindamenn í Vagi hava verið óførir at umsita og varðveita mentanarliga arvin kring grindabátin, so hevur verrið staðið til í Havn. Filmsbrotið frá einum grindadrápi á Eystaruvág í 1946 man neyvan verða tespulig sjón hjá grindamonnum sunnanfjørðs.
Ein góð kensla at síggja allar hesar bátar og fólk. Uttan aðra ætlan enn at njóta løtuna. Persónliga má eg siga at eg eri ovfarin, at so nógv fólk, fleiri rættuliga tilkomin, sýna eitt tílikt áræði at rógva norður til Havnar. Hetta var eitt statement. Einki breggj. Púra ósjálvsøkið. Kanska var hetta besta føðingardagsgávan til Havnina nakrantíð.
at 9:13 AM
Labels: mentan, Tórshavnar kommuna


text: Big Place er heiti á einum stuttfilmi, ið Thomas og Michael Koba hava gjørt fyri Miklagarð í eini verkætlan, sum Regin W. Dalsgaard stóð fyri. Trýst á myndina, og tú sært filmin. Regin meldaði filmin til Geytakappingina, har hann slapp við, men uttanfyri kappingina. Ikki tí, dómsnevndin metti ikki at hetta var lýsingafilmur, hóast Føroya størsti handil, Miklagarður, hevði bílagt og rindað fyri filmin. Dómsnevndin helt, at stuttfilmurin var ein poetisk lýsing av eini kvinnu, sum aktivt byggir tær nýggju Føroyar. - Vit eiga at bjóða henni og hesum stuttfilmi vælkomnum, varð sagt um filmin, tá Geytin varð handaður Dáva Djurhuus, sum vann við filminum Terminal. Í filminum Big Place fylgja vit tailendsku Patcharee Areesaman, sum sæst omanfyri, tá eg avmyndaði hana í Norðurlandahúsinum Geytakvøldið. Hon er gift í Føroyum og hevur fingið starv sum vaskikona um náttina í Miklagarði. Serliga spennandi haldi eg tað vera, at ein handilslig fyritøka velur at heita á professionell føroysk filmsfólk at gera film um menniskju og evni í okkara samtíð, sum eru leys av sjónligari og tilætlaðari reklamu. Eg eri ikki blindur fyri, at vit eisini kunnu kalla hetta, eins og myndatólið frá Tryggingini, branded content ella content marketing. Men eftir stendur, at vit nú hava fingið eina human interest samtíðarmynd á nethinnuna, sum ikki hevði heimarætt í føroyskari mentan, hevði handilin ikki tikið stig til júst henda film. Og hvør veit, kanska fer ein onnur fyritøka at bíleggja ein annan film um eina aðra lagnu, ella eitt annað evni úr teirra verð næsta ár, tá Geytin aftur verður handaður Føroya besta stuttfilmi. Umframt almenna stuðulin til film, er tað umráðandi at eisini vinnulívið hjúklar um hesa listagrein, sum er farin at spretta kring landið. Verður listaliga frælsið framhaldandi óskert, kann tað ikki annað enn hækka og vaksa um úrslitið av føroyskari filmsgerð.


text:
So er tólv metur høga granntræið úr Íslandi tendrað og kastar nú ljós á Tinghusið og Vaglið. Eins og í Føroyum veksur einki í Íslandi, uttan at tað er plantað. Hetta træ varð gróðursett á Heiðmørkini í Reykjavík í 1960 og hesa hálvu øldina ella meir, hava norrønu feløgini og líknandi felagsskapir tikið stig til at planta mong trø í Íslandi. Forsetin í býráðnum í Reykjavík, Sóley Tómasdóttir, helt røðu og upplýst varð, at sjálvur borgarstjórin, Dagur B. Eggertsson, hevði felt træið. Har hava tey eitt nógv størri pingsystem enn vit hava sett í verk í høvuðsstaðnum. Men kanska kemur tað.
Aldri áður havi eg sæð so nógv fólk á Vaglinun, tá kalendarin ikki sigur ólavsøka. Havnar Hornorkestur spældi undir kønari leiðslu av Ova Olsen, ein lítil genta varð eftirlýst og afturfunnin, so tað varð akkurát sum tað eigur at verða á jólum, tá øll savnast og eru glað. Og so skulu einglarnir líka taka eina sjálvsu.
Fyrstu røðuna helt Theodor Eli Dam Olsen, sum nú er prestur í Hoyvík. Hann er altíð væl orðaður og dugir at tjúna seg inn á høvið og at møta lurtaranum, antin hann er í kirkjuliðnum ella á Vaglinum. Soleiðis var eisini hesu ferð.
Aftaná helt Heðin Mortensen, borgarstjóri, jólarøðuna, sum tey siga á heimasíðuni hjá kommununi.
Heðin upplýsti at 80 ár eru síðani fyrsta jólatræ varð tendrað á Vaglinum. - Akkurát hvussu tað kom í lag, at Havnin fekk eitt stórt granntræ at seta upp her á Tinghúsvøllinum, er eitt sindur óvist, men henda sið hava vit so tikið til okkum. Óivað er hugskotið komið úr Danmark, og væl kann hugsast, at føroyingar hava sæð fyrstu jólatrøini í Keypmannahavn, segði Heðin. Einki varð sagt um Birkerød og gamla vinabýasambandið, sum í so mong ár gav okkum eitt jólatræ, at vit enn syngja um tað. Og so sluppu nissubørnini í Havn at koyra í gamla brandilinum hjá Sløkkjuliðnum, so nú eru jólini heilt vist í hondum.
Men hóast ovurhonds nógvar kommunalar jólaperur, eg haldi ov nógvar, so er alt við tað sama í Vágsbotni, har Carl August Arge enn sum áður selur nýveiddan fisk.


text:
Amnesty-frágreiðing: Miðvís útreinsan, dráp og neyðtøkur í Myanmar
Rohingya-fólkini hava síðan hálvan august flýggjað fyri lívinum til Bangladesh
Garðurin hjá Nólsoyar Páll endurreistur
Í gjár vóru allar sperrurnar reistar í endurreista garðinum hjá Nólsoyar Páll, og tí var boðið til reisigildið á Biskupstøð
Eysturkommuna ger barna- og ungdómspolitikk
Ein breiður skari av áhuga- og fakfólki kemur nú saman at kjakast um tilgongdina
Enn ósemja millum danska kvinnulandsliðið og fótbóltssambandið
Kvinnulandsliðið møtti ikki upp til venjing sum skuldi verið hildin í morgun


text:
Elsta bilafyritøka í Føroyum skiftir eigara. Talan er um P/F Wenzel, sum hevur røtur heilt aftur til 1917, tá Wenzel Petersen stovnaði ein maskinhandil í Havn. Fyritøkan seldi fyrsta bilin, sum kom á land í 1922.
Síðani 2006 hevur Gunnar Justinussen átt P/F Wenzel við bygningum og sum Ford og Volvo-umboð í Føroyum.
Nýggju eigararnir hjá P/F Wenzel eru Rúni Djurhuus, Petur Slyne og Bárður Brimvík.
Hjá P/F Wenzel eru tríggjar deildir: Bilasølan, bilverkstaðurin og eykalutagoymslan.
Yvirtøkan er treytað av, at kappingareftirlitið góðkennir keypið.


text:
TF Holding-samtakið hevði tveir stjórar, Regin Hammer og Suna Schwarts Jacobsen, sum var forstjóri. Í dag sigur nevndarformaðurin í TF Holding, Arni Brattabeg, við Kringvarpið, at tað verður forstjórin einsamallur, sum fer at mynda samtakið í framtíðini.
- Eg dugi ikki at síggja nakra orsøk til at hava tveir stjórar í einum felagi sum TF-Holding, sigur hann við útvarpið.
Ætlanin er at endurskoða allan bygnaðin í samtakinum í heyst, tá nevndin kemur saman aftur eftir summarfrítíðina. Regin Hammer var eisini stjóri í Tryggingarfelagnum og nevndarformaður í Betri Pensjón.


text:
Annika Kunoy Im 10.10.2017 (20:50)
Video: – Havi verið í størstu neyð sjálvur
Í dag er altjóða sálarheilsudagur, og ljós hevur eisini verið varpað á sálarheilsu í Østrøm, har stórt tiltak hevur verið. Eisini varð fyrsta Sálarheilsuvirðislønin handað í kvøld, og hana fekk Martin Kúrberg, leiðari á viðgerðarstovninum Frælsi á Eiði.
Les: Martin Kúrberg fekk Sálarheilsuvirðislønina
– Eg havi hug at siga, at man skal minnast til, at um hesa tíðina fyri 20 árum síðani, sat eg allarhelst í Tórshøll ella í Steinatúni. At sjálvur hava verið í størstu neyð ger, at ein reisist úr stólinum líkamikið nær neyðarkallið kemur, segði hann millum annað í takkarrøðu síni.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Køkurin hevur nógv á skránni. Í løtuni verður arbeitt við nátturðarættum, tí B6 fer framyvir at fáa ein flógvan rætt aftrat smurda breyðnum á B6. Har fer m.a. at vera eggjakaka, tartelettir og suppur, sum eru gjørdar serliga orku- og proteinríkar.
Her á myndini er tað heimagjørdu proteindrykkirnir við ymiskum smakkum, sum hindber, banan, jarðber, pistacie, mango og fersken. Hetta verður bjóðað allari deildini á B6 tíðliga á morgni og sum náttmat áðrenn songartíð. Eitt lítið glas av proteindrykki (1 dl) gevur 7 gram av protein.
/Poula Patursson, verkætlanarsamskipari


text:
Bárður á Steig Nielsen skrivar í lesarabrævið, at hendan samgongan er búskaparpolitiskt ábyrgdarleys, og at nú er longu vandi á ferð! Harumframt ákærir hann okkum fyri ikki at vilja lurta eftir búskaparfrøðini, og biður okkum hyggja at skjótt vaksandi sethúsaprísum.
Um hann hevði rætt, og vit valdu at seta ferð á og ignoreraðu serfrøðini, so var rakstrarvøksturin ikki bara 1,8% komandi ár, men væl hægri.
Valdu vit harumframt at halda okkum til íløguætlanina, sum undanfarna samgonga samtykti, so vóru íløgurnar góðar 50 milliónir hægri í ár, enn tær eru. Men hetta fingu vit broytt, tí vit lurtaðu eftir serfrøðini. Eisini hava vit valt at tálma íløgunum fyri komandi ár við umleið 10% -í mun til tað sum undanfarna samgonga ætlaði. Tí vit lurtað eftir serfrøðini!
Bárður hevur sjálvur royndir sum fíggjarmálaráðharri frá 2004 til 2007, og veit nokk, hvussu umráðandi tað er at lurta eftir serfrøðini. Men í staðin fyri at taka í egnan barm, og brúka seg sjálvan sum dømi, so ger Bárður gjøldur burturúr politikkarum, sum sótu í 1980-unum; – eini tíð tá ið serfrøðin var veik, búskapartøl fátøk og miðfyrisitingin evarska lítli.
Men onki nýtist Bárði at fara 30 ár aftur í tíðina fyri at finna ræðumyndir. Hann kann bara gera sum Búskaparfrágreiðingin, sum júst er útkomin, ger, og brúka sína egnu tíð sum fíggjarmálaráðharri (2004 til 2007) sum ræðumynd.
Búskaparfrágreiðingin biður okkum fyri alt í verðini ikki endurtaka gongdina frá serliga 2005 til 2007.
Teir vísa á, hvussu BTÙ vøksturin hesi árini var drivin av innlendskum eftirspurningi, sum var stýrt av lánifíggjaðum vøkstri. Hetta vóru árini, tá ið tiltiknu DJ-lánini vóru boðin út, og tú kundi fáa skattafrádrátt um tú keypti partabrøv.
Og um sethúsaprísirnar verður skrivað soleiðis, at ”…hesir eru næstan á sama støði sum í 2007…” og tað “…vísir, at eitt slag av bløðru varð blást upp fram til 2007, og sum brast fram til 2009. ‘Bløðran’ vísti seg serstakliga í húsaprísum í Tórshavnar kommunu, …”
Men hvussu er og ikki, so er neyðugt at hava vakið eygað við gongdini, læra av fortíðarfeilum, sum vit øll hava verið partur av so ella so, og tryggja haldføri bæði stuttsiktað og langsiktað. Øll vilja vit landinum tað besta. Men tað er ymiskt hvussu sterkur ryggurin er, serliga í góðum tíðum. Nú eru uppgongutíðir aftur, men tær halda ikki á í fleiri ára tíggju, kanska bara í stutta tíð. Vit vita tað ikki. Vit eru í stóran mun stýrd av fortreytum, vit ikki eru harrar yvir. T.d. oljuprísi, alheimsrentu, og náttúrutilfeingi. Gongur okkurt av hasum skeivan vegin, so ávirkar tað búskapin hjá okkum ógvusliga beinanvegin.
Men lurta vit sum politikkarar eftir serfrøðini og við hjálp av henni taka støðu út frá okkara egnu niðurstøðum, so kunnu vit ikki gera tað nógv betri. Beint nú er avbjóðingin at tálma gongdini og halda aftur. Og tað gera vit.
Latum okkara vóna, at andstøðan er atfinningarsom, men at hon viðvirkar konstruktivt.
Annita á Fríðriksmørk


text:
Lea Kampmann hevur seinastu árini gjørt vart við seg, sum ein tann bjartasta stjørnan á føroyska tónlistarliga himmalhválvinum, nú kemur so fyrsta útgávan, og tað verður hátíðarhildið við útgávukonsert í spælistaðnum í Tórsgøtu, Reinsarínum.
Fløgan hevur verið leingi á veg, og spenningurin er tí stórur, nú eitt av okkara mest lovandi endiliga er tøk á fløgu.
Á konsertini hevur Lea savnað tónleikararnar, ið hava spælt fløguna inn við henni, og taka tey okkum við á eina tónleikaferð gjøgnum løgini hjá Leu.
Songkvinnan Rebekka Petersen hitar upp, og síðan fara Lea og bólkurin á pall.
Konsertin er kl. 20.00 mikukvøldið 18. oktober.


text:
Sunnudagsskúli
Sunnudagsskúli
Sunnudagsskúlin er býttur upp í aldursbólkar, so tú fær júst tað, sum er fyri tín aldursbólk.
Familjan og børn
Børnini og familjan er ein sera týðandi partur av virkseminum í Meinigheitshúsinum. Tí hava vit tiltøk sum sunnudagsskúlan, juniormøti o.l.. Sunnudagsskúlin er ikki bara fyri børn, NEI, foreldrini eru eisini hjartaliga vælkomin at luttaka. Hvønn sunnudag fylla foreldrini eisini sera væl upp í salinum. Men pláss er fyri nógv fleiri. So vit siga bara við øll: "bjóða øllum við á sunnudagsskúla" tí tað er einki betri at geva barninum og okkum sjálvi, eina himmalska vón.
Hvørt ár skipar Meinigheitshúsið fyri "Meinigheitsleguni". Hetta er eitt hæddarpunkt á árinum, har øll familjan fer til Nesvíkar í eitt heilt vikuskifti. Vanliga liggur legan í mai mánað. Á leguni er ein fjølbroytt skrá, sum hóskar seg væl bæði til børn, ung og eldri. Spøl, fyrilestrar, bíbliutímar og góður matur. Men tað eru eisini nógvar góðar løtur til prát og hugnað, har familjan kann fara túrar ella bara verða saman og njóta tíðina saman.
Um tú situr inni við góðum hugskotum, sum kann betra um okkara familju- og barnaarbeiði er tú vælkomin at siga okkum í leiðsluni frá. Vit hava altíð tørv á fleiri hjálpandi hondum, so tað er bara at siga frá, um tú ella tit vilja geva tykkara íkast, so tiltøkini verða betri.
Leiðslutomyið fyri barnaarbeiði er:
Ejvind Mouritsen, formaður
Malan Kjærbo Ragnarsdóttir
Hildur Davidsen
Um tú hevur spurningar, kann tú ringja til 512838 ella senda teldupost til malan-heri@kallnet.fo
Verið hjartaliga vælkomin í sunnudagsskúla!